title: Erätalonpojan Keinot

text: Erätalonpojan keinot on vuonna 2007 avattu matkailupolku Posiolla. Reitti koostuu 35 tienvarsiopasteesta, jotka sijaitsevat eri puolilla Posiota. Opastetaulut kertovat kuvin ja tekstein 1900-luvun alkupuolen talonpoikaiskulttuurissa eläneiden Posion asukkaiden taidoista, elinehdoista ja ajatuksista. Taulujen aiheita ovat muiden muassa kansanlääkintä, poronhoito, tarinaperinne ja erätaidot.


title: Erätalonpojan Keinot

text: Erätalonpojan Keinot on kunnianosoitus sisukkaille esivanhemmille, jotka hoitivat lehmiä, pitivät poroja, metsästivät, kalastivat, opettelivat myymään puuta sekä uittivat sitä. Luonnonläheistä talonpoikaiselämää rytmittivät vuoden- ja vuorokaudenaika, sää ja keli. Sulan maan aikana tehtiin eniten töitä, kun luonto antoi mahdollisuudet maanviljelyyn, kalastukseen ja metsästykseen. Talvisin askaroitiin käsitöitä sekä valmistettiin ja korjattiin tarve-esineitä.


title: Erätalonpojan Keinot

text: Matkailupolun opastetauluja on Posiolla jokaisessa kylässä. Kukin taulu kertoo alueelle tyypillisistä elinkeinoista sekä lähiseutuun liittyvistä tarinoista. Opastetaulut on varustettu kuvien ja tekstien lisäksi kartalla, joka kertoo paikan sijainnin. Kartasta löytyy tietoa myös lähialueen yrittäjien tarjoamista palveluista, kuten majoituksesta, ohjelmapalveluista, työsuorituksista ja myytävistä luonnontuotteista. Samalla saa halutessaan yhteyden paikallisiin asukkaisiin ja niiden jälkeläisiin, joiden elämästä opastetauluissa kerrotaan.


title: Erätalonpojan Keinot

text: Erätalonpojan Keinot on syntynyt vuosina 2005-2007 olleen hankkeen puitteissa. Hanketta ideoi ja hallinnoi Posion metsänhoitoyhdistys, jonka jäsenet ovat erätalonpoikien jälkeläisiä. Yhteistyökumppaneina olivat Posion kunta, Tiehallinnon Lapin piiri, Lapin ympäristökeskus, Lapin TE-keskus, Itä-Lapin työvoimatoimisto, Posion matkailuyhdistys ja Posion kotiseutuseura. Tärkeimmät rahoittajat olivat Euroopan unioni ja Suomen valtio. Mukana Erätalonpojan Keinoja luomassa oli myös suuri määrä posiolaisia yrittäjiä ja asukkaita.


title: Javier Tomeo

text: Javier Tomeo Estallo (9. syyskuuta 1932 Quicena, Huescan maakunta, Espanja – 22. kesäkuuta 2013 Barcelona, Katalonia, Espanja) oli espanjalainen kirjailija.


title: Javier Tomeo

text: Tomeo suoritti oikeustieteen ja kriminologian tutkinnon Barcelonan yliopistossa.


title: Javier Tomeo

text: 1950-luvulla Tomeo kirjoitti rikos- ja viihdekirjoja eri salanimillä. Hänen ensimmäinen varsinainen romaaninsa "El cazador" ilmestyi vuonna 1967. Tomeon tuotanto käsittää yli neljäkymmentä teosta: romaaneja, näytelmiä ja esseitä.


title: Javier Tomeo

text: Yksi Tomeon tunnetuimmista teoksista on pienoisromaani "Amado monstruo" (1985; "Rakas hirviö", 1994. suom. Anu Partanen). Se on absurdi kuvaus kahdesta äitinsä alistamasta miehestä, joista toinen on työnhakija ja toinen häntä kuulusteleva pankin henkilöstöpäällikkö.


title: Javier Tomeo

text: Tomeon maailmaa ja tyyliä on verrattu Franz Kafkaan, Thomas Bernhardiin ja Luis Buñueliin.


title: Treimani

text: Treimani on kylä Häädemeesten kunnassa, Lounais-Virossa. Se tunnettiin alun perin nimellä Dreimannsdorf (saksaa, ), ja kertomuksen mukaan sai tämän nimen suuren Pohjan sodan jälkeen, kun sodanaikaisista koettelemuksista henkiin jääneet kolme miestä perustivat maatilansa alueelle. Ensimmäinen maininta kylästä on peräisin vuodelta 1797.


title: Treimani

text: Treimanissa on luterilainen kirkko, joka rakennettiin kulkutautien uhrien muistolle. Se vihittiin apostoli Mattiaksen nimellä vuonna 1867. Kylään perustettiin myös ortodoksinen kirkko vuonna 1940.


title: Treimani

text: Kylän elinkeino on historiassa pitkälti painottunut meren hyödyntämiseen. Vuosina 1870–1927 kylän rannikolla rakennettiin noin 20 alusta, kun taas toisen maailmansodan jälkeen kylässä toimi kalastuskolhoosi.


title: Youssef ibn Tachfine

text: Youssef ibn Tachfine oli Marrakechin kalifi 1061-1106 ja Almoravidien dynastian luoja.


title: Youssef ibn Tachfine

text: Tulevan kalifin serkku, Almoravidien berberiheimon päällikkö Abe Bekr oli laajentanut heimonsa aluetta, vuoteen 1042 siitä oli tullut varteenotettava mahti läntisen Saharan politiikassa ja vuoteen 1059 mennessä se oli ottanut valtaansa eteläisen Marokon ja perustanut Marrakechin kaupungin. Vuonna 1060 Abu Bekr siirtyi etelään kukistamaan autiomaakapinaa ja nimitti sijaisekseen serkkunsa Youssef ibn Tachfinen.


title: Youssef ibn Tachfine

text: Youssef ibn Tachfine valloitti vuosina 1061-69 Keski-Marokon ja Länsi-Algerian heimomaat ja vuosina 1070-82 hän keskitti voimansa Algerian läntisten osien valloittamiseen sekä tämän jälkeen Pohjois-Marokon kukistamiseen. Espanjassa hän alisti valtaansa kaikki pienet muslimiruhtinaskunnat.


title: Youssef ibn Tachfine

text: Abu Bkrin kuoltua vuonna 1087 Youssef ibn Tachfinesta tuli yksi maailman mahtavimmista muslimimonarkeista, jonka kuoleman jälkeen kalifina seurasi hänen poikansa Ali ibn Yusuf.


title: Michelle Monaghan

text: Michelle Lynn Monaghan (s. 23. maaliskuuta 1976 Winthrop, Iowa) on yhdysvaltalainen näyttelijä, joka tunnetaan roolisuorituksistaan elokuvissa "Kiss Kiss, Bang Bang" (2005), "Vaarallinen tehtävä III" (2006), "Gone Baby Gone" (2007), "Rakastunut bestman" (2008), "Eagle Eye" (2008), "Source Code" (2011) ja televisiosarjassa "True Detective" (2014). Monaghanilla on myös pieni rooli elokuvassa "" (2011).


title: Michelle Monaghan

text: Monaghan opiskeli journalismia Chicagossa, mutta alkoi tehdä mallin töitä opintojensa ohessa ja työskenteli Milanossa, Singaporessa, Tokiossa ja Hongkongissa jättäen opinnot lopulta kesken. Hän muutti New Yorkiin voidakseen keskittyä näyttelijänuraansa.


title: Michelle Monaghan

text: Monaghanin läpimurtorooli oli tv-sarjassa "Käytäväpeliä" ("Boston Public") vuonna 2002.


title: Michelle Monaghan

text: Monaghan tapasi australialaisen taiteilija Peter Whiten vuonna 2000 ja he avioituivat New Yorkissa vuonna 2005. Heillä on vuonna 2008 syntynyt tytär Willow Katherine White ja vuonna 2013 syntynyt poika Tommy Francis White.


title: The American

text: The American on Anton Corbijnin ohjaama vuonna 2010 ensi-iltansa saanut yhdysvaltalainen trillerielokuva, jonka pääosissa näyttelevät George Clooney, Thekla Reuten, Violante Placido, Irina Björklund ja Paolo Bonacelli. Elokuva perustuu Martin Boothin kirjaan "A Very Private Gentleman" vuodelta 1990. Elokuvan ensi-ilta oli 1. syyskuuta 2010.


title: Kinksi

text: Kinksi on kylä Läänerannan kunnassa Virossa. Se mainittiin ensimmäisen kerran nimeltä vuoden 1564 kartoissa.


title: Kinksi

text: Kinksissa sijaitsee Marinan kirkko, joka on yksi Länsi-Viron vanhimmista kirkoista. Se rakennettiin linnoituskirkoksi lähelle kauppareittiä Saarenmaalta Pohjois-Viroon 1200-luvun loppupuoliskolla. Kirkkoon on todennäköisesti haudattu kalparitarien suurmestari Otto von Lutterberg, joka menehtyi Karusen taistelussa vuonna 1270.


title: Kasari jõgi

text: Kasari jõgi on joki Viron länsiosissa Raplamaan, Harjumaan, Läänemaan ja Pärnumaan maakunnissa. Joki laskee Väinämereen Matsalunlahdessa Läänerannassa. Joen rinnakkaisniminä käytetään sen yläjuoksulla Teenuse jõgi, Tiinuse jõgi tai Sipa jõgi.


title: Kasari jõgi

text: Noin 24 kilometriä ennen joensuuta yhtyvät Vigala jõgi ja Teenuse jõgi Kasari jõeksi. Teenuse jõen valuma-alue on 1 636 km² ja Vigala jõen 1 577 km². Esimerkiksi hydrologi August Loopmann on esittänyt Kasari jõen pääuomaksi Vigalan haaraa, joka on Teenusen haaraa kuusi kilometriä pitempi. Toisaalta, noin viisi kilometriä ennen Vigala jõen yhtymiskohtaa, siihen yhtyy vasemmalta Velise jõgi, jonka valuma-alue on 868 km². Vigalan yläjuoksulle jää silloin valuma-alueeksi enää 709 km². Vigala jõen keskivirtaama on yhtymiskohdassaan 14 m³/s, kun se on Teenuse jõella 25 m³/s.


title: Kasari jõgi

text: Joen alkulähde sijaitsee Rabiveren kylän haja-asutusalueella Kohilassa. Joki virtaa aluksi länteen, käyden lyhyesti Raplan puolella, halkoen asumattomia alueita tai haja-asutusalueita ja toimien lyhyesti rajajokena Kohilalle, Märjamaalle ja Sauelle. Se virtaa Märjamaalla noin 40 kilometriä ja käy tämän jälkeen Lääne-Nigulan reuna-alueella ennen kuin muuttuu Lääne-Nigulan ja Läänerannan rajajoeksi. Joki laskee mereen Läänerannan alueella Matsalun suistoalueella.


title: Kasari jõgi

text: Joen yläjuoksu on metsäistä ja soista aluetta, jota haja-asutus rikkoo. Se virtaa Linnusoon luonnonsuojelualueella ja alitettuaan valtatien 4 se sivuaa Varbolan kohdalla useita pieniä suoja-alueita. Niissä se meanderoi ja palmikoi hieman. Ennen valtatietä sen uomaa on oikaistu useassa kohdassa. Pajakan kylän kohdalla joki levenee lammikoiden sarjaksi ja siihen yhtyy vasemmalta Vardi jõgi . Russalussa joki palmikoi useasti ja sen jälkeen siihen yhtyy vasemmalta Konnaveski jõgi ja oikealta Ellamaa oja . Pienessä Sipan kylässä se alittaa kantatien 29, ja se on ensimmäinen taajama, minkä läpi se virtaa. Tämän jälkeen peltomaisemat yleistyvät ja Teenusen taajama sijaitseekin peltoaukealla. Vigala jõgi yhtyy pääuomaan 24 kilometriä ennen joensuuta . Joen virtaama kasvaa silloin suuresti ja saa paikallisestikin nimen Kasari jõgi. Nyt jokeen yhtyvät etelästä Allika jõgi ja Vanamõisa jõgi ja sitten joki alittaa valtatien 10 . Joen ylittämiseksi siihen rakennettiin vuonna 1904 betonisilta, joka oli 308 metriä pitkä. Sen viereen on valmistunut uusi silta vuonna 1990, jonka pituus on 273 metriä. Tiestä alkaa Matsalun kansallispuisto, jossa joki haarautuu neljäksi rinnakkaiseksi uomaksi, jotka laskevat Itämereen erikseen. Niistä eteläisin on ruopattu kanavaksi ja se toimii joen pääuomana. Muita sivuhaaroja ovat Raana jõgi, Rõuge jõgi ja Aru oja. Viimeisellä osuudellaan Kasari jõgeen yhtyvät etelästä vielä Penijõgi ja Tuudi jõgi ja pohjoisesta Liivi jõgi . Raana jõgi yhtyy pohjoisesta tulevaan Rannamõisa jõgeen, joka myös laskee Matsalunlahteen.


title: Kasari jõgi

text: Joki haarautuu suistoalueella, joka kuuluu kokonaisuudessaan Matsalun kansallispuistoon.


title: Kirjastokimppa

text: Kirjastokimppa tarkoittaa itsenäisten kunnan- ja kaupunginkirjastojen välistä vapaaehtoisuuteen perustuvaa yhteistyötä, joka ylittää kunta- ja hallintorajat. Kirjastokimpan muodostavat yleensä samassa maakunnassa sijaitsevat kirjastot, mutta kimpat saattavat toimia myös yli maakuntakirjasto- ja läänirajojen. Kimpan tavoitteena on hyödyttää kaikkia osapuolia ja asiakkaita. Maakuntakirjastot ovat monen kirjastokimpan keskeisiä toimijoita.


title: Kirjastokimppa

text: Kirjastokimpat eivät ole virallisia tai hallinnollisia organisaatioita ja ne eivät saa valtionrahoitusta kuten maakuntakirjastot ja keskuskirjasto. Kimppojen kokoonpano ja toimintatapa muuttuvat tarpeen mukaan. Vuonna 2003 noin 70 % yleisistä kirjastosta kuului johonkin kimppaan.


title: Kirjastokimppa

text: Kimpan kirjastot käyttävät useimmiten samaa kirjastojärjestelmää ja voivat tehdä yhteistyötä aineistohankinnassa. Muita yhteistyömuotoja ovat muun muassa tapahtumien järjestäminen ja yhteinen aineistorekisteri, josta asiakas näkee kimpan kaikkien kirjastojen teokset ja niiden tilan (lainassa ja paikalla olevat niteet, teosten varaustilanteen). Muita asiakkaalle näkyviä yhteistyön muotoja ovat kirjastojen väliset aineistojen kuljetukset, joilla parannetaan aineiston saatavuutta.


title: Kirjastokimppa

text: Toinen kirjastoyhteistyömalli on seutukirjasto, joka eroaa kirjastokimpasta niin, että seutukirjaston muodostavilla kirjastoilla on yhteinen hallinto. Kirjastokimpan kirjastoilla on jokaisella oma johtajansa, seutukirjastoa johtaa yksi yhteinen kirjastonjohtaja.


title: Kirjastokimppa

text: Kangasniemi, Kirkkonummi, Leppävirta, Luumäki, Rautalampi, Rautavaara, Reisjärvi, Siilinjärvi, Somero, Sotkamo, Sulkava, Suonenjoki, Vaala, Vaasa.


title: Oliver Oakes

text: Oliver Oakes (s. 11. tammikuuta 1988) on brittiläinen moottoriurheilija.


title: Oliver Oakes

text: Hän aloitti uransa Karting-sarjoissa, joissa kilpaili vuosina 1995-2005 voittaen World Karting mestaruussarjan vuonna 2005. Vuonna 2006 hän kilpaili Formula BMW ADAC ja Formula BMW UK -sarjoissa sijoittuen kuudenneksi ja viidenneksi. Vuonna 2007 Oakes kilpaili Formula Renault ja Eurocup Formula Renault-sarjoissa. Vuonna 2008 Oakes kilpaili International Formula Master ja Britannian F3-sarjoissa. Vuonna 2010 Oakes kilpaili GP3-sarjassa Atech CRS Racing -tallissa saavuttamatta pisteitä, mutta ajoi melkein joka kilpailussa maaliin saakka. Hänen parhaaksi sijoituksekseen jäi kahdeksas sija Britannian sprinttikilpailusta.


title: Perkjärvi–Savikko-rautatie

text: Perkjärvi–Savikko-rautatie oli Karjalankannaksella sijainnut kapearaiteinen rautatie. Se kulki Pietari–Viipuri-radan varrella sijainneelta Perkjärven asemalta itään Savikon kulmakunnalle sijainneelle "Savikon Saha ja Tiili Oy:n" tiilitehtaalle. Radan pituus oli 6 km. 150–300 henkilöä työllistäneen tiilitehtaan ja sahan omisti venäläinen ruhtinas Ivan Saltykov (1870–1941). Rataa käytettiin tiilitehtaan valmistamien tiilien kuljettamiseen Perkjärven asemalle, jossa ne uudelleenlastattiin Valtion Rautateiden tavaravaunuihin.


title: Perkjärvi–Savikko-rautatie

text: Savikon tiilitehdas oli perustettu vuonna 1900 ja se oli toiminnassa aina vuoteen 1939 saakka. Saltykov omisti sen vuoteen 1930 saakka, jolloin hän myi Perkjärven rannalla sijainneen asuinpalatsinsa "Valkean hovin" Muolaan kunnalle ja muutti Ranskaan. Saltykovin luopuessa toiminnasta, tehtaan omistajaksi tuli Viipurin`Saha Oy:n tytäryhtiö Saha ja tiili Oy. Savikon saha oli huomattavin Muolaan sahoista. Tiilitehtaan vuosituotanto oli 4000-5000 standardia.


title: Alexander Blomqvist

text: Alexander Blomqvist (29. joulukuuta 1796 Helsinki – 18. joulukuuta 1848 Helsinki) oli suomalainen kirjastonhoitaja ja oppihistorian professori.


title: Alexander Blomqvist

text: Blomqvist syntyi ruukinpatruuna Alexander Magnus Sederholmin ja palvelija Anna Katarina Nybergin aviottomana lapsena.


title: Alexander Blomqvist

text: Hän kävi Helsingin triviaalikoulua 1804–1811 ja Porvoon lukiota 1811–1815 päästen ylioppilaaksi 1815. Blomqvist opiskeli sitten Turun akatemiassa ja valmistui filosofian kandidaatiksi ja maisteriksi 1819. Blomqvist oli Turun akatemian ylimääräinen kirjastoamanuenssi 1820, kamarikirjuri 1822–1826 ja vt. akatemiavouti 1822–1824 sekä kreikan kirjallisuuden dosentti 1823–1828. Hän toimi Helsingin yleisen kirjaston kirjastonhoitajana 1826–1828, Helsingin yliopiston apulaisena ja varakirjastonhoitajana 1828–1838, oppihistorian professorina 1838–1848 sekä yliopiston kirjastonhoitajana 1845–1848. Blomqvist oli lisäksi Uusmaalaisen osakunnan inspehtori 1840–1847 ja yliopiston pysyvä rahastontarkastaja 1845. Blomqvist toimi myös Suomen virallisen lehden Finlands Allmänna Tidningin toimittajana 1826-1848.


title: Alexander Blomqvist

text: Blomqvist oli naimisissa vuodesta 1826 Kristina Charlotta Harringin kanssa. Heillä oli seitsemän lasta, joista Anton Gabriel Blomqvist (1836–1904) oli metsänhoitaja ja Evon metsäopiston johtaja ja Anna Charlotta Elisabet Blomqvist (1827–1901) johti ruotsalaista tyttökoulua Helsingissä. Maria Kristina Sofia Blomqvist (1834–1888) oli naimisissa kirjakauppias ja yliopiston konsistorin amanuenssi Claes Theodor Sederholmin kanssa.


title: Johan Robert Tengström

text: Johan Robert Tengström (24. toukokuuta 1823 Turku – 13. marraskuuta 1847 Pariisi) oli suomalainen yliopiston dosentti ja kirjailija.


title: Johan Robert Tengström

text: Tengströmin vanhemmat olivat professori Johan Jakob Tengström ja Sofia Magdalena af Tengström. Hän pääsi ylioppilaaksi 1839 ja opiskeli Helsingin yliopistossa valmistuen filosofian kandidaatiksi ja maisteriksi 1844, lisensiaatiksi 1846 ja tohtoriksi 1847. Hän opiskeli myös Berliinissä 1843 ja teki opintomatkan Keski-Eurooppaan 1846-1847.


title: Johan Robert Tengström

text: Tengström toimi yliopiston filosofian dosenttina 1846–1847.


title: Juho Komulainen

text: Juho Petter Komulainen (4. tammikuuta 1875 Iisalmi – 10. huhtikuuta 1927) oli suomalainen kansanedustaja, ammatiltaan palstatilallinen ja kirvesmies.


title: Juho Komulainen

text: Komulainen kävi kansakoulua kaksi lukukautta ja työskenteli sen jälkeen kirvesmiehenä Iisalmella ja Vieremällä. Hänellä oli pientila Vieremällä, missä hän toimi kunnan ammattientarkastajana. Hänen ensimmäinen puolisonsa kuoli 1924, jonka jälkeen hän avioitui uudestaan.


title: Juho Komulainen

text: Komulainen oli Kuopion läänin vaalipiiristä valittuna kansanedustajana 1924–1927, ja hän kuului Työväen ja pienviljelijäin vaaliliiton eduskuntaryhmään. Hän oli Viereämän kunnanvaltuustossa ja oli valittuna varapuheenjohtajaksi.


title: Piha (täsmennyssivu)

text: Piha voi tarkoittaa seuraavia:


title: Vesi- ja ympäristöhallitus

text: Vesi- ja ympäristöhallitus oli vuosina 1970–1995 toiminut suomalainen keskusvirasto, joka vastasi ympäristöasioista. Vuoteen 1986 saakka sen nimi oli pelkkä Vesihallitus. Sen tilalla toimii nykyään Suomen ympäristökeskus.


title: Vesi- ja ympäristöhallitus

text: Vesihallitus perustettiin vuonna 1970 maa- ja metsätalousministeriön alaisuuteen edistämään vesivarojen käyttöä ja suojelua sekä vesistöntutkimusta ja ehkäisemään vesivahinkoja. Sen nimi muutettiin 1.10.1986 alkaen Vesi- ja ympäristöhallitukseksi, sillä toimiala oli laajentunut muihinkin ympäristökysymyksiin.


title: Kirbla

text: Kirbla on kylä Läänerannan kunnassa Länsi-Virossa. Se sijaitsee Virtsun ja Ristin välisen maantien varrella Kasarin joen ylittävän sillan läheisyydessä. Kylässä on 1500-luvulla rakennettu kirkko, joka on yksi Viron pienimmistä uskonnollisista rakennuksista.


title: Aili Siiskonen

text: Aili Siiskonen (9. helmikuuta 1907 Mikkeli – 15. tammikuuta 1983 Mikkeli) oli suomalainen vasemmistopoliitikko ja kansanedustaja. Hän kuului aluksi SDP:hen, mutta siirtyi siitä erkaantuneeseen oppositioon ja edelleen Työväen ja Pienviljelijäin Sosialidemokraattiseen Liittoon. Siiskonen työskenteli myös muun muassa Kansaneläkelaitoksen piiriasiamiehenä.


title: Aili Siiskonen

text: Siiskonen työskenteli Vapaus-lehden kirjapainossa Mikkelissä lähettinä, toimistoapulaisena sekä latojana 1919–1934 ja sen jälkeen lehden toimittajana 1934–1941. Mikkelin poliisilaitoksen kirjurina hän oli vuosina 1941–1943 ja Mikkelin läänin rikospoliisikeskuksen kanslistina 1943–1953. Kansaneläkelaitoksen piiriasiamiehenä hän toimi 1953–1972. Hän oli Mäntyniemen lomakodin johtaja.


title: Aili Siiskonen

text: Siiskonen valittiin eduskuntaan Mikkelin läänin vaalipiiristä kaudeksi 1958–1962. Toisen kauden hän oli kansanedustajana 1966–1970. Hän oli aluksi Sosialidemokraattisen opposition eduskuntaryhmässä ja sitten loppukauden ja seuraavan kautensa TPSL:n ryhmässä. Presidentin valitsijamiehenä hän oli vuosien 1956 ja 1968 presidentinvaaleissa.


title: Aili Siiskonen

text: Kunnallispolitiikassa Siiskonen vaikutti sekä kaupunginvaltuustossa että kaupunginhallituksessa. Hänellä oli useita luottamustoimia, ja hänelle myönnettiin sosiaalineuvoksen arvonimi 1977. Hän teki pitkän ja ansiokkaan päivätyön työläisurheilun piirissä.


title: Lorcan maanjäristys 2011

text: Lorcan maanjäristys 2011 () oli voimakkuudeltaan 5,1 momenttimagnitudin maanjäristys, joka aiheutti tuhoja 11. toukokuuta 2011 Lorcan kaupungissa Murcian alueella Kaakkois-Espanjassa noin kello 19 paikallista aikaa. Se tuhosi useita rakennuksia, ja tuhannet ihmiset joutuivat poistumaan rakennuksista. Järistystä edelsi voimakkuudeltaan 4,4 momenttimagnitudin maanjäristys. Yhdysvaltain geologisen keskuksen mukaan järistyksen keskus oli kilometrin syvyydessä lähellä Lorcan kaupunkia.


title: Lorcan maanjäristys 2011

text: 5,1 magnitudin järistyksessä kuoli yhdeksän ihmistä ja loukkaantui 130. Järistys oli Espanjan tuhoisin 50 vuoteen.


title: Pikku pingviini

text: Pikku pingviini on vuoden 1995 animaatioelokuva, joka kertoo Pikku Pingviinin seikkailusta. Musikaalielokuvan päähahmoja ovat Hubie, Marina, Rocko ja Drake.


title: Siansaparot

text: Siansaparot on ongelmanratkaisukykyä kehittävä lelu ja peli, mikä koostuu kahdesta väännetystä metallikoukusta, jotka pitää ensin saada irti toisistaan, ja sitten kiinnittää ne takaisin toisiinsa. Molempiin pulmiin on kaksi ratkaisua. Lelun ratkaisemiseen ei tarvita voimaa.


title: Villi ja vitun vapaa

text: "Villi ja vitun vapaa" on tamperelaisen rap-artisti Petri Nygårdin kolmas single hänen viidenneltä studioalbumiltaan "Kaikki tai ei mitään". Singlestä julkaistiin musiikkivideo 29. huhtikuuta 2011. Kappaleesta on julkaistu myös Nygårdin virallisia remixversioita.


title: HMS Swiftsure (1903)

text: HMS Swiftsure oli Britannian Kuninkaallisen laivaston Swiftsure-luokan taistelulaiva ensimmäisessä maailmansodassa.


title: HMS Swiftsure (1903)

text: Chilen hallitus tilasi aluksen Armstrong Whitworthin Elswickin telakalta nimellä "Constitucíon". Aluksen suunnitteli Reed. Sen köli laskettiin 26. helmikuuta 1902 telakkanumerolla 733. Alus laskettiin vesille 12. tammikuuta 1903. Chile asetti aluksen myyntiin alkuvuodesta 1903. Britannian hallitus lunasti 3. joulukuuta aluksen estääkseen sen joutumisen venäläisille. Alus nimettiin 7. joulukuuta "HMS Swiftsureksi", ja se valmistui 15. kesäkuuta 1904.


title: HMS Swiftsure (1903)

text: Alus palveli 1904–1908 Koti- ja Atlantilaivastoissa. Se joutui 3. kesäkuuta 1905 "HMS Triumphin" yliajamaksi. Alus palveli 1909–1912 Välimeren laivastossa ja sen jälkeen vuonna 1913 Itä-Intian aseman lippulaivana.


title: HMS Swiftsure (1903)

text: Ensimmäisen maailmansodan aikana alus oli Punaisellamerellä ja Suezin kanavan valvojana. Maaliskuussa 1915 se osallistui Dardanellien operaatioon, ja se palasi kotimaahan joukkojen evakuoinnin jälkeen. Se partio 1916–1917 Atlantilla, mistä palattuaan alus siirrettiin Chathamissa reserviin. Syksyllä 1918 alusta oli tarkoitus käyttää sulkulaivana Oostendessä, mutta aselepo astui voimaan ennen operaation toteuttamista.


title: HMS Swiftsure (1903)

text: Sodan jälkeen alus oli maalilaivana, kunnes se myytiin romutettavaksi 18. kesäkuuta 1920 Stanleelle Doveriin.


title: Ammunnan maailmanmestaruuskilpailut 2011

text: Kansainvälisen ampumaurheiluliiton (ISSF) haulikkolajien maailmanmestaruuskilpailut järjestettiin Serbian Belgradissa 3.-14. syyskuuta 2011.


text:
Kilpailuissa syntyneet uudet ja sivuavat maailmanennätykset.
Kilpailuissa oli jaossa maapaikkoja Lontoon olympialaisiin:


title: Tetrahydrobiopteriini

text: Tetrahydrobiopteriini, (BH4, THB) on luonnollisesti esiintyvä koentsyymi, joka on välttämätön joidekin aromaattisten aminohappojen hydroksylaasin toiminnalle.


title: Tetrahydrobiopteriini

text: Fenyylialaniinihydroksylaasi eli PAH löytyi ensimmäisenä. Todettiin, että tetrahydrobiopteriinin puute saa aikaan harvinaisen aineenvaihdunnan häiriön, joka lisää veren fenyylialaniinipitoisuutta. Fenyylialamiinin kertyminen elimistöön aiheuttaa kehitysvammaisuutta ja muita vakavia terveysongelmia.


title: Tetrahydrobiopteriini

text: Tetrahydrobiopteriini ja Fe2+-ioni ovat tryptofaanihydroksylaasin toiminnalle välttämättömiä koentsyymejä jotka vaikuttavat serotoniiniaineenvaihdunnan kautta muun muassa keskushermoston toimintaa. Saunassa kudosten lämmetessä elimistöön syntyy tetrahydrobiopteriinia, jota tarvitaan verisuonten normaalin toiminnan ylläpitämisessä.


title: Tetrahydrobiopteriini

text: Tetrahydrobiopteriinista käytetään myös nimeä 5,6,7,8-tetrahydrobiopteriini.


title: Tetrahydrobiopteriini

text: Tetrahydrobiopteriinin kemiallinen kaava on CHNO, moolimassa 241,247 g/mol ja CAS-numero 17528-72-2.


title: Louhtovuoren kalliomaalaus

text: Louhtovuoren kalliomaalaus sijaitsee Kuolimon rannalla Mikkelissä, Suomenniellä, Etelä-Savossa. Maalauksessa on useita pieniä kuvakenttiä. Maalaus merkittiin Timo Miettisen löytämäksi vuonna 1981, vaikkakin opettaja Jaakko Jäkälä oli havainnut sen jo vuonna 1975, muttei ilmoittanut löydöstään eteenpäin.


title: Louhtovuoren kalliomaalaus

text: Maalaus sijaitsee Kuolimon länsirannalla yli kymmenen kilometrin päässä Suomenniemen kirkosta luoteeseen. Kurkiselän kohdalla on kallioseinämä, joka aukeaa itäkoilliseen. Kallio nousee suoraan vedestä ja kuviot sijaitsevat noin seitsemän metrin korkeudella järven pinnasta pinen ulkoneman pinnalla.


title: Louhtovuoren kalliomaalaus

text: Maalaus jakaantuu useaan kuvakenttään, jotka sijaitsevat lähellä toisiaan. Korkeimmalla sijaitseva pääkenttä on maalattu sileän ulkonevan pinnan päälle. Siihen on maalattu viisi tai kuusi hirvieläintä. Suurin hirvistä näyttää laukkaavan. Alempana on yksi ihmishahmo.


title: Louhtovuoren kalliomaalaus

text: Pääkentän alla on kohta, missä ei erotu kuvioita, mutta jossa on selviä värjäytymiä. Kalliossa olevan terassin oikealla sivulla löytyy kuviokatkelma, joka saattaa esittää eläintä. Siirryttäessä vielä enemmän oikealle löydetään vielä pari vaaleaa värjäytymää. Värjäytymät saattavat olla haalistuneita ja sään kuluttamia maalauksia. Pekka Kivikäs on havainnut myös venekuvion.


title: Louhtovuoren kalliomaalaus

text: Maalauksen alla on terassi, jonka päällä voi seistä. Siltä ei kuitenkaan ylety maalauksille, joten ainoa tapa maalata kuvioita, on tehdä se veneestä tai jäällä seisten. Maankohoamisen tunteva henkilö voi ajoittaa maalaukset. Maalaus sijaitsee Matkuslammen eli Mäntyharjun reitillä.


title: Suomi kesäolympialaisissa 2012

text: Suomi osallistui Lontoon vuoden 2012 kesäolympialaisissa 14 lajiin yhteensä 56 urheilijan joukkueella. Suomalaiset urheilijat saavuttivat Lontoon olympiakisoihin maa- tai henkilökohtaisia paikkoja seitsemän purjehduksessa, neljä ammunnassa, kolme judossa, kaksi melonnassa, pyöräilyssä, painissa, ratsastuksessa ja sulkapallossa sekä yhden paikan voimistelussa, taekwondossa, tenniksessä ja painonnostossa, minkä lisäksi uinnissa ja yleisurheilussa rikottiin vaadittuja tulosrajoja. Suurimmat urheilijaryhmät Suomella olivat yleisurheilussa, purjehduksessa ja uinnissa. Maan joukkue oli urheilijamäärältään sen historian toiseksi pienin kesäkisoissa. Suomalaisurheilijat saavuttivat Lontoossa kolme mitalia ja seitsemän pistesijaa eli sijoitusta kahdeksan parhaan joukkoon. Tuuli Petäjä saavutti ensimmäisenä suomalaisnaisena olympiamitalin purjehduksessa. Kisojen mitalitilastossa Suomi sijoittui kahdella hopea- ja yhdellä pronssimitalilla 57. sijalle.


title: Suomi kesäolympialaisissa 2012

text: Suomen Olympiakomitea vastasi myönteisesti KOK:n kilpailukutsuun 25. elokuuta 2011. Ensimmäisessä valintakokouksessa joulukuussa 2011 Suomen olympiajoukkueeseen valittiin kahdeksan kilpailuoikeuden saavuttanutta urheilijaa. Toinen valintakokous järjestettiin 24. toukokuuta 2012, ja siinä nimettiin olympiajoukkueeseen 22 urheilijaa lisää. Kolmas valintakokous järjestettiin yleisurheilun EM-kilpailujen jälkeen 5. heinäkuuta 2012, ja siinä nimettiin joukkueeseen 17 uutta urheilijaa. Suomen joukkuetta täydennettiin vielä 8. heinäkuuta Lapinlahden eliittikisojen jälkeen viidellä yleisurheilijalla ja yhdellä kouluratsastajalla. Tämän jälkeen joukkueeseen nimettiin vielä kaksi yleisurheilijaa ja painonnostaja.


title: Suomi kesäolympialaisissa 2012

text:
Maan lipunkantajana kisojen avajaisissa toimi edellisissä kesäolympialaisissa päämatkallaan neljänneksi sijoittunut uimari Hanna-Maria Seppälä, joka oli Suomen joukkueen ensimmäinen naispuolinen lipunkantaja kesäolympialaisissa. Kisojen päättäjäisissä Suomen lippua kantoi miesten keihäänheitossa pronssia voittanut ja myöhemmin dopingkäryn johdosta hopealle noussut Antti Ruuskanen.
Suomen Olympiakomitean puheenjohtaja Roger Talermo allekirjoitti myönteisen vastauksen KOK:n kilpailukutsuun 25. elokuuta 2011. Olympiakomitea valitsi joukkueen Lontoon kesäolympialaisiin kolmessa valintatilaisuudessa. Ensimmäisessä tilaisuudessa 8. joulukuuta 2011 joukkueeseen valittiin kahdeksan urheilijaa: maapaikan saavuttaneista kaikki neljä ampujaa ja yksi painija sekä yleisurheilun A-tulosrajan rikkoneista kaksi kilpakävelijää ja maratonjuoksija. Valmennuksen johtaja Kari Niemi-Nikkolan mukaan kriteerinä ns. aikaiseen valintaan oli, ettei valitulla urheilijalla ollut haastajia olympiapaikan tavoitteluun. Mahdollisimman aikaisella valinnalla pyrittiin takaamaan urheilijoille mahdollisimman pitkä valmistautumisaika olympialaisiin.


title: Suomi kesäolympialaisissa 2012

text: Toisessa valintakokouksessa 24. toukokuuta 2012 Suomen joukkueeseen nimettiin 22 urheilijaa lisää. Kolmas ja viimeinen valintakokous käytiin yleisurheilun EM-kilpailujen jälkeen 5. heinäkuuta 2012, ja siinä valittiin viimeiset urheilijat kisoihin sekä valmentajat, yleisjohto ja terveydenhuoltohenkilöstö. Useille yleisurheilijoille annettiin aikaa tulosrajojen rikkomiseen sunnuntaihin 8. heinäkuuta asti, ja kyseisenä päivämääränä Lontooseen nimettiin kuusi urheilijaa lisää. Suomen olympiajoukkue osallistujineen ilmoitettiin kisajärjestäjälle maanantaina 9. heinäkuuta. Viimeiset urheilijavalinnat tehtiin 22. heinäkuuta mennessä. Tätä kautta valittiin kaksi yleisurheilijaa. Kouluratsastaja Emma Kanerva nousi kisoihin ensimmäiseltä varasijalta. Kisojen avajaisia edeltäneenä päivänä painonnostaja Miika Antti-Roiko kutsuttiin Lontooseen. Nykyaikaisessa viisiottelussa Laura Salminen oli ensimmäisellä varasijalla.


title: Suomi kesäolympialaisissa 2012

text: Suomen Olympiakomitea jakoi urheilijoille huippuyksilö- ja järjestelmälajien tukia noin 1,1 miljoonaa euroa. Summalla tuettiin urheilijoita karsintavaiheessa ja niitä urheilijoita, jotka selviytyivät karsinnoista ja valmistautuvat Lontooseen.


title: Suomi kesäolympialaisissa 2012

text: Suomen Olympiakomitea nimesi virallisen menestystavoitteensa viimeisen, 5. heinäkuuta järjestetyn valintakokouksen jälkeen. Viralliseksi menestystavoitteeksi asetettiin kolme mitalia ja kuusi pistesijaa, mitä Suomen Olympiakomitean valmennuksen johtaja Kari Niemi-Nikkola piti "haastavana, mutta mahdollisena ja hyvällä onnistumisella myös ylitettävänä". Niemi-Nikkolan mukaan mahdollisia mitaliin yltäviä lajiryhmiä olivat erityisesti ammunta, paini, purjehdus ja yleisurheilu, joista purjehduksessa Suomella oli useita mitaliehdokkaita. Suomen Olympiakomitean puheenjohtaja Roger Talermon mukaan mitalitavoite asetettiin "yläkanttiin". Talermon mukaan valmennusjohto piti potentiaalisesti mahdollisena kuutta mitalia, joista 20–30 prosenttia oli yleensä saavutettu. Tapio Korjuksen mielestä asetettu mitalitavoite oli liian vaatimaton ja olisi nostanut sen viiteen urheilijoiden kannustamiseksi.


title: Suomi kesäolympialaisissa 2012

text: Brittiläinen The Daily Telegraph -sanomalehti julkaisi huhtikuussa 2012 oman, urheilijoiden senhetkisiin parhaisiin suorituksiin perustuneen kuukausittaisen mitaliarvionsa. Huhtikuun arvion mukaan Suomi olisi saavuttanut Lontoosta kaksi pronssimitalia (Tero Pitkämäki, miesten keihäänheitto ja Hanne Mäkinen, naisten nyrkkeily, Mäkinen ei yltänyt karsinnassa olympiapaikkaan). Mitalien määrän mukaan Suomen heikoin kesäolympialaismenestys oli ennen Lontoon olympiakisoja Ateenassa 2004, jolloin maan urheilijat saavuttivat kaksi hopeamitalia. Edellisissä kesäolympialaisissa Pekingissä 2008 Suomen joukkueen urheilijat saavuttivat yhden kulta-, yhden hopea- ja kaksi pronssimitalia. MTV3 Uutisten kesä- ja heinäkuun vaihteessa teettämän kyselyn mukaan yli puolet vastaajista odotti maan saavuttavan Lontoosta 1–2 mitalia. Kyselyn otos oli noin 1 800 täysi-ikäistä henkilöä ja virhemarginaali 3 prosenttiyksikköä. 9. heinäkuuta suomalaismediassa julkaistun Infostrada Sportsin ennusteen mukaan Suomi olisi saanut kisoista kaksi pronssimitalia (Pitkämäki ja kilpapurjehtija Sari Multala). YLE Urheilun asiantuntijat arvioivat juuri ennen kisoja Suomen saavuttavan kaksi mitalia ja viisi pistesijaa.


title: Suomi kesäolympialaisissa 2012

text: Suomen 14 lajiryhmässä kilpaillut 56 urheilijan joukkue oli maan historian toiseksi pienin Ateenan vuoden 2004 kisojen jälkeen. Suomen vanhin olympiaurheilija Lontoossa oli 47 vuoden ja 193 päivän ikäisenä kilpaillut ampuja Kai Jahnsson ja nuorin 17 vuotta ja 150 päivää kilpailuhetkellä ollut uimari Jenna Laukkanen. Maan lipunkantajana kisojen avajaisissa toimi Pekingin kesäolympialaisissa päämatkallaan 100 metrin vapaauinnissa neljänneksi sijoittunut uimari Hanna-Maria Seppälä, joka oli Suomen joukkueen ensimmäinen naispuolinen lipunkantaja kesäolympialaisissa ja talviolympialaisetkin mukaan luettuna toinen suomalainen naislipunkantaja Marja-Liisa Kirvesniemen jälkeen. Kisojen päättäjäiseremoniassa Suomen lippua kantoi miesten keihäänheitossa pronssia voittanut Antti Ruuskanen.


title: Suomi kesäolympialaisissa 2012

text: Ammunnassa maakohtaisen kiintiöpaikan suomalaisista saavuttivat naisten 10 metrin ilmapistoolissa vuoden 2010 MM-kilpailuissa viidenneksi sijoittunut Mira Suhonen (o.s. Nevansuu), joka sijoittui Pekingin kesäolympialaisissa 2008 seitsemänneksi, naisten trapin hallitseva olympiavoittaja Satu Mäkelä-Nummela, joka saavutti kiintiöpaikan sijoittumalla neljänneksi maailmancup-kilpailussa keväällä 2011, Pekingin kesäolympialaisiin osallistunut Kai Jahnsson, joka tähtäsi toukokuussa 2011 maailmancup-kilpailun miesten 10 metrin ilmapistoolissa viidenneksi ja Marjo Yli-Kiikka, joka saavutti maapaikan sijoittumalla 50 metrin pienoiskiväärin asentokilpailussa 14:nneksi EM-kilpailuissa elokuussa 2011. Ampujat pystyivät halutessaan osallistumaan Lontoossa myös muihin ammuntalajeihin kuin siihen, jossa paikan saavuttivat.


title: Suomi kesäolympialaisissa 2012

text: Yli-Kiikka oli jo kolmansissa kesäolympialaisissaan ensimmäinen kilpaillut suomalaisurheilija. Hän ampui naisten 10 metrin ilmakiväärissä ensimmäisessä sarjassaan heikohkosti 97 pistettä ja jatkoi 99, 100 ja 99 pisteen sarjoilla. Yli-Kiikka sijoittui 16:nneksi ja karsiutui loppukilpailusta, mutta 16. sija oli tämän uran paras olympiasijoitus. Jahnsson ampui miesten 10 metrin ilmapistoolissa peruskilpailun seitsemänneksi 583 pisteellä ja selviytyi loppukilpailuun viisi pistettä peruskilpailun parasta vähemmän ampuneena. Loppukilpailussa Jahnsson ampui heikohkon 96,1 pisteen sarjan, ja hänet ohitti yksi ampuja. Jahnsson saavutti kuitenkin Suomelle kisojen ensimmäisen pistesijan sijoittumalla kahdeksanneksi.


title: Suomi kesäolympialaisissa 2012

text: Suhonen kärsi naisten 10 metrin ilmapistoolissa ranteen rasitusvammasta. Hän aloitti peruskilpailun kilpaillen sijoituksesta kymmenen joukkoon 95, 99 ja 94 pisteen sarjoilla, mutta viimeinen sarja tuotti vain 89 pistettä sen neljännen laukauksen osuttua seitsemään. Lopputuloksissa Suhonen oli 32:s. Kilpailun jälkeen Suhonen syytti epäonnistumisestaan mieluummin panikoimistaan kuin rannevammaansa. Pekingin olympiavoittaja Mäkelä-Nummela puolusti olympiavoittoaan ampumalla peruskilpailussa 70 kiekkoa 75:stä. Kuuden parhaan selviydyttyä loppukilpailuun ampui Mäkelä-Nummela kolmen naisen uusinnassa loppukilpailupaikasta voittaen venäläisen mutta häviten espanjalaisampujalle. Näin suomalainen oli ensimmäisenä loppukilpailusta pudonneena seitsemäs. Yli-Kiikka ampui toisessa lajissaan, pienoiskiväärin asentokilpailussa heikon pystyammunnan ja sijoittui 23:nneksi. Jahnsson ampui sivulajissaan vapaapistoolissa 552 pistettä ja sijoittui 26:nneksi.


title: Suomi kesäolympialaisissa 2012

text: Judossa 60 kilon sarjassa otteleva Valtteri Jokinen saavutti henkilökohtaisen kisapaikan sijoittumalla lajin maailmanlistalla 22:nneksi ja otti näin sarjan viimeisen suoran kisapaikan. Naisten puolella 63 kilon sarjassa otteleva Johanna Ylinen saavutti henkilökohtaisen olympiapaikan sijoittumalla Euroopan lisäkarsintalistalla yhdeksänneksi. Naisten 52 kilogramman painoluokassa kilpailevalle ja kaksista edellisistä kesäolympialaisista niukasti karsiutuneelle Jaana Sundbergille myönnettiin myöhemmin Suomen kolmas judon olympiapaikka. Suomen judojoukkue on suurin sitten Barcelonan vuoden 1992 kisojen. Suomalaisjudokoiden tavoitteeksi Sundberg ja Ylinen pohtivat YLE Urheilun haastatteluissa kaikkien aikojen parasta suomalaissijoitusta kesäolympialaisissa. Lontooseen mennessä suomalaiset ovat saavuttaneet olympiajudossa parhaimmillaan kaksi seitsemättä sijaa.


title: Suomi kesäolympialaisissa 2012

text: Jokinen arvottiin alle 60-kiloisten painoluokassa suoraan toiselle kierrokselle, jolla hän kohtasi marokkolaisen Afrikan mestari Yassien Moudatirin. Ottelu kesti jatkoajalle asti, jolloin Jokinen sai vastustajastaan ipponin käsilukolla ja eteni kolmannella kierrokselle. Siellä hänen vastustajansa oli eteläkorealainen edellisvuoden MM-kilpailujen viides Choi Gwang-hyeon. Jokinen painosti korealaista ja melkein sitoi tämän matossa. Choi teki kuitenkin waza-arin käsilukolla ja voitti Jokisen, joka sijoittui pettyneenä lopputuloksissa sijoille 9–16.


title: Suomi kesäolympialaisissa 2012

text: Sundberg otteli ensimmäisellä kierroksella Albaniaa edustanutta kosovolaista Majlinda Kelmendiä vastaan. Tämä onnistui waza-arissa, mihin Sundberg vastasi yukon arvoisella suorituksella. Sundbergin oltua yhä tappiolla tämä haki pisteitä väkisin, minkä albanialainen käytti hyväkseen tekemällä ottelun päättäneen ipponin viisi sekuntia ennen otteluajan loppua. Ylinen otteli naisten 63-kiloisten painoluokassa mongolialaista Munkhzaya Tsedevsüreniä vastaan. Suomalainen otteli aktiivisesti, mutta mongolialainen sai tästä ipponin ajassa 2.36. Ylinen sijoittui lopputuloksissa Jokisen tavoin sijoille 9–16.


title: Suomi kesäolympialaisissa 2012

text: Ratamelonnassa maapaikan Suomelle saavuttivat Unkarin MM-kilpailuissa 2011 Anne Rikala naisten kajakkiyksiköiden 500 metrillä ja Jenni Mikkonen naisten kajakkiyksiköiden 200 metrillä. Mikkonen sijoittui kesäkuussa 2012 EM-kilpailuissa 200 metrillä neljänneksi.


title: Suomi kesäolympialaisissa 2012

text: Naisten 500 metrin kajakkiyksiköissä Rikala voitti alkueränsä ja sijoittui välierässään kolmanneksi. Hän selviytyi loppukilpailuun erien yhteistuloksissa neljänneksi nopeimmalla ajalla. Loppukilpailussa Rikala meloi alun kärjen vauhdissa, mutta oli maalissa kahdeksas yli sekunnin päässä mitalista. Rikala pohti ennen olympialaisia Lontoon olympiakisojen olevan mahdollisesti hänen viimeisensä, muttei varmistanut olympiauransa loppua kisojen jälkeen ja jatkoi uraansa sittemmin.


title: Suomi kesäolympialaisissa 2012

text: 200 metrin kajakkiyksiköissä Mikkonen meloi alkueränsä kolmanneksi. Lyhyen palautumisajan jälkeen hän oli välierässä neljäs ja karsiutui A-finaalista. B-finaalin Mikkonen voitti, ja hänen voittoaikansa olisi riittäyt A-finaalissa hopeaan. Ajat eivät kuitenkaan ole vertailukelpoisia muun muassa tuuliolojen vuoksi. Rikalan tavoin myös Mikkonen oletti päättävänsä arvokilpailu-uransa Lontooseen.


title: Suomi kesäolympialaisissa 2012

text: Kreikkalais-roomalaisessa painissa Rami Hietaniemi voitti Istanbulissa 2011 MM-pronssia ja saavutti Suomelle sarjan 84 kg maakohtaisen kiintiöpaikan. Toisen maapaikan Suomelle saavutti Matti Kettunen, joka paini Euroopan olympiakarsintaturnauksessa kreikkalais-roomalaisen painin sarjan 60 kg loppuotteluun huhtikuussa 2012. Painiliitto harkitsi kuitenkin ehdottavansa Lontooseen Kettusen sijasta edellisten kesäolympialaisten ainoaa suomalaispainijaa Jarkko Ala-Huikkua, mikä aiheutti liitossa kiistaa. Urheilun oikeusturvalautakunta ei pyynnöstä huolimatta ottanut kantaa tapaukseen, koska katsoi valinnan olevan lajiliiton ja olympiakomitean tehtävä. Liitto antoi lopulta Ala-Huikulle mahdollisuuden näyttää kuntonsa saksalaisessa turnauksessa, jossa tämä paini kolmanneksi. Ala-Huikun näyttö ei Painiliitolle riittänyt, ja se ehdotti Kettusta olympiaturnaukseen.


title: Suomi kesäolympialaisissa 2012

text: Kettusen takareiden lihas repesi noin viikkoa ennen olympiapaineja. Hän ei kyennyt painimaan Lontoossa, ja hänen tilalleen nimettiin Ala-Huikku, joka joutui pudottamaan kilpailupainoaan 69:stä 60 kilogrammaan noin viikossa. Hietaniemeä vaivasi sormivamma. Ala-Huikun avausvastustajaksi arvottiin ranskalainen Tarik Belmadani ja Hietaniemen myös ranskalainen arvokisamitalisti Mélonin Noumonvi. Kumpikin suomalaispainija hävisi erin 0–2 (0–2, 0–1), ja kun ranskalaiset eivät selvinneet sarjojensa loppuotteluihin, päättyivät suomalaisten painit ensimmäisiin otteluihin. Hietaniemi loukkasi polvensa toisen erän mattopainissa.


title: Suomi kesäolympialaisissa 2012

text: Alle 94-kiloisten painoluokassa kilpailevan Miika Antti-Roikon ilmoitettiin saaneen olympiapaikan kisojen avajaisia edeltäneenä päivänä. Ilmoitusta edelsi kisoihin valitun turkkilaisen İbrahim Aratin dopingrikkomus, jonka ei kuitenkaan suoraan kerrottu vaikuttaneen kutsuun. Antti-Roiko oli Pohjoismaiden ainoa olympiapainonnostaja Lontoossa. Hän tempaisi vasta kolmannella yrityksellään 140 kilogrammaa ja työnsi aloituspainonsa 180 kilogrammaa toisella yrityksellään. Antti-Roikon loppusijoitus oli 19:s.


title: Suomi kesäolympialaisissa 2012

text: Vuoden 2011 MM-kilpailuissa suomalaispurjehtijat saavuttivat kuusi maapaikkaa Lontoon olympiakisoihin. Tuuli Petäjä saavutti maapaikan purjelautailun naisten RS:X-luokassa, ja Sari Multala ylsi yksinpurjehduksen Laser radial -luokassa maapaikan arvoiseen suoritukseen, johon myös Tuula Tenkasen sijoitus samassa kilpailussa olisi riittänyt. Myös veljespari Joonas Lindgren/Niklas Lindgren 470-luokassa, Tapio Nirkko Finnjolla-luokassa, Lauri Lehtinen/Kalle Bask 49er-luokassa ja Fredrik Westman Laser Standard -luokassa saavuttivat MM-kilpailuissa olympiamaapaikan. Seitsemännen maapaikan saavuttivat tammikuussa 2012 match race -luokassa Miamin olympiakarsintaregatassa Silja Lehtinen, Silja Kanerva ja Mikaela Wulff.


title: Suomi kesäolympialaisissa 2012

text: Palman maailmancup-regatassa huhtikuussa käytiin ratkaiseva karsintakilpailu Suomen Laser radial- ja Laser standard -luokkien edustuspaikoista. Laser radialin karsinnassa Multala voitti Tenkasen, ja Laser standard -luokassa suomalaisista parhaiten sijoittui Mattias Lindfors ennen Pierre Colluraa ja Westmania. Suomen olympiapurjehtijoiden määrä (11) on suurin sitten Helsingin vuoden 1952 kotiolympialaisten. Olympiakesän venetyyppikohtaisissa MM-kilpailuissa Silja Lehtisen venekunta voitti maailmanmestaruuden ja Multala MM-pronssia.


title: Suomi kesäolympialaisissa 2012

text: Finnjollassa Nirkko purjehti johtoasemassa neljännessä lähdössä, kunnes tämän vene kaatui ja Nirkko joutui veteen. Hän kuitenkin käänsi veneensä oikein päin ja saapui maaliin viidentenä. Silja Lehtisen venekunta saavutti neljästä ensimmäisestä lähdöstään kaksi voittoa ja kaksi tappiota. Portugalia vastaan joukkue joutui purjehtimaan kahdesti portugalilaisten protestoitua kisajärjestäjiä vastaan jäätyään kiinni kääntömerkkiin. Kuusi voittoa ja viisi tappiota sijoittivat venekunnan alkusarjassa viidenneksi, ja puolivälierässä Lehtisen venekunta kohtasi Yhdysvallat, joka voitti Suomen alkusarjassa. Lehtisen venekunta voitti kaksi ensimmäistä lähtöä, mutta hävisi seuraavana päivänä yhden. Neljännestä lähdöstä suomalaiset saavuttivat kuitenkin voittoon tarvitun kolmannen lähtövoiton ja etenivät välieriin voitoin 3–1. Välierässä suomalaiset kohtasivat alkusarjan voittaneen Australian.


title: Suomi kesäolympialaisissa 2012

text: Pronssiottelussa Venäjää vastaan Suomi voitti ensimmäisen ja Venäjä toisen lähdön. Suomi voitti kaksi seuraavaa lähtöä ja otti 3–1-voiton Venäjästä, joka teki protestin Suomen lähdöstä viimeisessä lähdössä. Protestia selvitettiin pitkään, mutta Suomen lähtövoittoa ei muutettu, ja Lehtisen venekunta saavutti Lontoon toisen suomalaismitalin. Edellisen kerran Suomi saavutti purjehduksesta kaksi olympiamitalia Moskovassa 1980.


title: Suomi kesäolympialaisissa 2012

text: Lindfors purjehti lopputuloksissa sijalle 33, eikä selviytynyt mitalilähtöön. Myös Lindgrenit karsiutuivat mitalilähdöstä ollen lopputuloksissa 21:s. Finnjollassa Nirkko oli ennen mitalipurjehdusta seitsemäntenä, mutta sijoittui siinä kahdeksanneksi ja yhteispisteillä 92 lopputuloksissa kymmenenneksi. Hallinnut MM-pronssimitalisti Multala aloitti purjehtimalla kahdessa ensimmäisessä lähdössä 4. ja 6. sijat. Seuraavat lähdöt Multala purjehti epätasaisesti ja jäi mitalilähdössä kymmenenneksi eli viimeiseksi. Lopputuloksissa Multala oli pistein 94 seitsemäs. Multala ounasteli päättäneensä purjehtijanuransa Lontooseen.


title: Suomi kesäolympialaisissa 2012

text: 49er-luokassa Lehtinen ja Bask purjehtivat myös huonoja lähtöjä, mutta olivat ennen mitalipurjehdusta neljänsinä pisteen päässä pronssisijalla olleista Tanskan Allan Nørregaardista ja Peter Langista. Parivaljakko muun muassa kolaroi 14. lähdössä, ja 15. lähdössä Bask putosi veneestä. Mitalilähdössä suomalaiset jäivät kymmenenneksi eli viimeiseksi, ja lopputuloksissa he olivat seitsemänsiä. Naisten purjelautailussa Tuuli Petäjä purjehti tasaisesti hyviä sijoituksia ja selvisi mitalilähtöön, jossa oli neljäs. Yhteispisteissä Petäjä sijoittui toiseksi ja saavutti kisojen ensimmäisen suomalaismitalin, olympiahopeaa Espanjan Marina Alabaun jälkeen. Petäjä voitti ensimmäisenä suomalaisnaisena purjehduksen olympiamitalin.


title: Suomi kesäolympialaisissa 2012

text: Pia Sundstedt sijoittui naisten maantiepyöräilyn toukokuussa sulkeutuneella olympiaranking-listalla 72:nneksi ja saavutti Suomelle maapaikan. Toisen pyöräilyn maapaikan Suomi sai yllättäen miesten maantieajoon, ja sen täytti Jussi Veikkanen. Edellisen kerran suomalaisia pyöräilijöitä osallistui olympiakisoihin Sydneyssä 2000. Yhtäaikainen olympiaedustus miesten ja naisten maantieajoissa Suomella oli edellisen kerran Atlantassa 1996.


title: Suomi kesäolympialaisissa 2012

text: Veikkanen polki miesten maantieajon noin 250 kilometrin matkalla maaliin saakka pääjoukon mukana. Pääjoukko kavensi 140 kilometrin kohdalla eroa kärkiryhmään kolmeen ja puoleen minuuttiin. Veikkanen polki lopun massakirin jälkeen lopputuloksissa 64:nneksi ajalla 5.46.37 jääden pronssimitalistista 32 sekuntia. Veikkanen kuvaili ajaneensa suunnitelmansa mukaan, säästeliäästi loppua kohden kiristäen, mutta oli kuitenkin tyytymätön sijoitukseensa.


title: Suomi kesäolympialaisissa 2012

text: Sundstedt sijoittui naisten 140 kilometrin maantieajossa sijalle 20 tullen pääjoukon mukana maaliin. Hän jäi pronssisijoituksesta 25 sekunnin päähän ajalla 3.35.26. Sundstedt kävi välillä kilpailun johdossa, mutta joutui välillä myös väistelemään kolaroineita kanssakilpailijoitaan. Aika-ajossa Sundstedt polki 29 kilometriä aikaan 40.01,69 minuuttia. Lopputuloksissa hän sijoittui 11:nneksi kuvailleen saavutustaan "nappisuoritukseksi". Lontoon aika-ajo oli Sundstedtin viimeinen kilpailu maantiepyöräilyssä. Hän päättää pyöräilijänuransa kuluvan kauden jälkeen.


title: Suomi kesäolympialaisissa 2012

text: Mikaela Lindh saavutti "(Skovlunds) Más Guapo" -ratsullaan 1. maaliskuuta 2012 sulkeutuneen ratsastuksen olympiarankingin kautta maakohtaisen paikan kouluratsastuksen yksilökilpailuun. "Más Guapon" etujalan päkiästä löydettiin kesäkuussa mustelma, joka kuitenkin parani ennen olympialaisia. Toisen olympiapaikan kouluratsastuksen yksilökilpailuun sai ensimmäisellä varasijalla rankingin perusteella ollut Emma Kanerva "Sini Spirit" -ratsullaan.


title: Suomi kesäolympialaisissa 2012

text: Lontoossa kumpikin suomalaisratsukko saavutti alkukilpailussa tavoitteensa, 70 prosentin rajan. Molemmat ratsukot etenivät Grand Prix Specialiin, johon selviytyi joukkueiden lisäksi 11 parasta yksittäistä ratsukkoa. Küriin selviytyi Grand Prix Specialista 18 parasta ratsukkoa kolmen osallistujan maakohtaisella rajoituksella. Lindh ja etenkin Kanerva ratsastivat hyvät prosentit, jotka eivät kuitenkaan riittäneet küriin. Kanerva oli suomalaisista lähempänä loppukilpailupaikkaa sijoituttuaan 22:nneksi prosentein 71,889.


title: Suomi kesäolympialaisissa 2012

text: 14. toukokuuta 2012 virallistetun olympialistan perusteella Lontoon sulkapalloturnauksen kaksinpeliin jaettiin henkilökohtaisia olympiapaikkoja sekä 38 mies- että naissulkapalloilijalle. Heidän joukkoonsa sijoittuivat suomalaisista sulkapalloilijoista miehissä Pekingissä 2008 16 parhaan joukkoon yltänyt Ville Lång (listan 24:s) ja naisissa neljänsissä kesäolympialaisissaan kilpaileva Anu Nieminen (35:s). Ensimmäistä kertaa alkulohkomuodossa käytävän olympiaturnauksen lohkoarvonnoissa Långin vastustajaksi arvottiin edellisten kesäolympialaisten hopeamitalisti ja arvontahetkellä maailmanlistan toinen, vammoista kärsinyt malesialainen Lee Chong Wei. Niemisen lohkovastustajiksi arvottiin Meksikon Victoria Montero ja turnauksessa kymmenenneksi sijoitettu Kiinan Taipein Tai Tzu-ying. Alkulohkojen voittajat jatkavat turnausta.


title: Suomi kesäolympialaisissa 2012

text: Lontooseen uransa päättänyt Nieminen avasi olympialaisensa voitolla Monteroa vastaan. Erin 21–12, 21–18 hieman yli puolessa tunnissa meksikolaisen hermostuneena voittaneen, neljänsissä kesäolympialaisissaan kilpailleen Niemisen voitto oli tämän ensimmäinen olympiasulkapallossa ja myös ensimmäinen suomalaisten naissulkapalloilijoiden voitto olympiatasolla. Toisessa K-alkulohkon ottelussaan Nieminen pelasi maailmanlistan senhetkistä 13:tta, taiwanilaista Taita vastaan. Tai voitti Niemisen vahvalla esityksellä suoraan kahdessa erässä. Niemisen karsiutuminen jatkosta varmistui Tain voitettua Monteiron.


title: Suomi kesäolympialaisissa 2012

text: Miesten kaksinpelissä Lång kohtasi kahden miehen alkulohkossa malesialaisen olympiaturnauksen ensimmäiseksi sijoitetun Lee Chong Wein, joka voitti ensimmäisen erän selvästi. Toisen erän voitti yllättäen kärsivällisesti pelannut Lång, joka pelasi hyvin myös kolmannen erän puoliväliin asti. Erän jälkipuoliskon malesialainen pelasi vakuuttavasti ja voitti ottelun erin 2–1. Yleisö antoi ylivoimaiseksi ennakoitua vastustajaa vastaan hyvin pelanneelle Långille äänekkäät suosionosoitukset. Malesialainen saavutti lopulta Pekingin tavoin hopeamitalin. Lång sijoittui Niemisen tavoin 17:nneksi.


title: Suomi kesäolympialaisissa 2012

text: Taekwondoin Suvi Mikkonen saavutti naisten 57 kg:n sarjassa henkilökohtaisen olympiapaikan Euroopan karsintaturnauksessa tammikuussa 2012. Hän kohtasi 1. kierroksella senegalilaisen vuoden 2005 MM-pronssimitalisti Bineta Diedhoun, jonka voitti pistein 6-9. Puolivälierissä Mikkonen hävisi kiinalaiselle kaksinkertaiselle maailmanmestarille Yozhuo Houlle pistein 2–7, mutta kiinalaisen oteltua loppuotteluun eteni kuitenkin keräilyotteluun, jossa voitti edellisten kesäolympialaisten pronssimitalistin ja 14 senttimetriä pidemmän yhdysvaltalaisen Diana Lópezin 4–9. Pronssiottelussa Mikkonen kohtasi Kiinan Taipeita edustaneen, turnauksen ensimmäiseksi sijoitetun Tseng Li-Chengin, joka voitti suomalaisen selvästi 2–14. Mikkosen saavuttama viides sija sivusi Kirsimarja Koskisen Sydneyssä vuonna 2000 saavuttamaa Suomen olympiataekwondon parasta sijoitusta.


title: Suomi kesäolympialaisissa 2012

text: Lontoossa kolmansissa olympiakisoissaan miesten kaksinpelissä pelannut Jarkko Nieminen selviytyi kisoihin sijoittumalla ATP:n olympialistalla 39:nneksi, kun 56 listan parasta sai suoran olympiapaikan. Niemisen ensimmäisen kierroksen vastustajaksi arvottiin maailmanlistan sijalla 418 ollut Intian Somdev Devvarman, joka ei ollut pelannut vuoden aikana yhtään ottelua ennen olympialaisia.


title: Suomi kesäolympialaisissa 2012

text: Niemisen ensimmäisen kierroksen ottelun alkua viivästyttivät sade ja ukkonen. Nieminen aloitti ottelun huonosti menetettyään heti ensimmäisen syöttövuoronsa. Hän kuitenkin paransi peliään ja voitti ensimmäisen erän luvuin 6–3. Toisen erän ollessa Niemisen eduksi 1–0 ottelu keskeytettiin sateen vuoksi useaksi tunniksi. Pelin jatkuttua Nieminen voitti ottelun toisen erän 6–1 ja eteni toiselle kierrokselle, jossa hän kohtasi maailmanlistan neljännen, kotikisoissaan pelanneen Andy Murrayn. Nieminen teki Murrayta vastaan virheitä peruslyönneissä, eikä saanut ykkössyöttöään toimimaan. Sateen vuoksi katetulla keskuskentällä pelattu ottelu päättyi Murrayn 2–0-voittoon (6–2, 6–4). Murray voitti lopulta olympiakultaa, ja Nieminen sijoittui 17:nneksi.


title: Suomi kesäolympialaisissa 2012

text: Vapaauimari Matias Koski alitti 1 500 metrillä maaliskuussa 2012 automaattisen osallistumisoikeuden Lontoon kesäolympialaisiin taanneen OQT-rajan, minkä lisäksi 13 suomalaista rikkoi yhteensä 17 muulla matkalla OST-rajan, minkä perusteella he olivat mukana FINA:n osallistumispaikkojen jaossa ajasta määritettyjen FINA-pisteiden mukaisesti. OST-paikkoja jaettiin kullekin maalle enintään yksi kappale uitavaa matkaa kohden. Kisoihin valittu uimari voi osallistua myös muille matkoille, joilla on rikkonut vähintään OST-rajan,kuitenkin vain yksi urheilija maata kohden. FINA kutsui Lontoon kisoihin ensin neljä OST-rajan rikkonutta suomalaisuimaria: Ari-Pekka Liukkosen, Matti Mattssonin, Emilia Pikkaraisen ja Hanna-Maria Seppälän. Heinäkuun alussa olympiapaikan saivat vielä Jenna Laukkanen ja Noora Laukkanen. Neljänsissä kesäolympialaisissaan kilpailevan Seppälän toivotaan yltävän loppukilpailupaikkaan. Suomen naisten viestijoukkue ei selviytynyt Lontooseen sijoituttuaan FINA:n rankingissa 17:nneksi, ja sijoille 13-16 sijoittuneiden maiden saatua viimeiset kisapaikat. Kuuden suomalaisuimarin selviytyminen Lontooseen oli Suomen Uimaliiton valmennuspäällikkö Ippe Natusen mielestä positiivinen yllätys ja tulos uimareiden keskittymisestä useille uintimatkoille ja olympiamatkoille.


title: Suomi kesäolympialaisissa 2012

text: 208 senttimetriä pitkä Liukkonen on Suomen kaikkien aikojen pisin olympiaurheilija. Ensimmäisenä uintipäivänä Koski, Noora Laukkanen ja Pikkarainen karsiutuivat alkuerissä. Pikkarainen kärsi uintinsa jälkeen alhaisen verenpaineen aiheuttamasta heikosta olosta. Toisena päivänä Koski ui 200 metrin vapaauinnissa erävoiton ja oman ennätyksensä 1.49,84. Hän kuitenkin karsiutui jatkosta Jenna Laukkasen tavoin. Kolmantena uintipäivänä Seppälä ja Pikkarainen karsiutuivat sivulajeissaan. Kauden aikana runsaasti kilpaillut ja sairastelusta kärsinyt Pikkarainen karsiutui myös neljäntenä kisapäivänä, jona Mattsson ui ainoalla olympiamatkallaan, miesten 200 metrin rintauinnissa Suomen ennätyksen 2.11,81. Mattsson oli alkuerien 17:s eli ensimmäinen välieristä karsiutunut 0,15 sekunnin erolla. Viidentenä uintipäivänä Jenna Laukkanen ja Seppälä karsiutuivat. Seppälä ui päämatkallaan 100 metrin vapaauinnissa 18:nneksi ajalla 54,93 sekuntia. Kuudentena uintipäivänä flunssainen Liukkonen karsiutui, samoin seitsemäntenä uintipäivänä kilpailleet Seppälä ja ylirasitustilaa epäillyt Koski.


title: Suomi kesäolympialaisissa 2012

text:
Kokonaisuudessaan suomalaisuimarit epäonnistuivat, sillä kukaan ei uinut alkueristä jatkoon. Uintijoukkueen paras sijoitus oli Mattssonin Suomen ennätyksellä 200 metrin rintauinnissa saavuttama 17. sija.
OQT-rajan rikkoneet:


title: Suomi kesäolympialaisissa 2012

text: Miehet


title: Suomi kesäolympialaisissa 2012

text: OST-rajan rikkoneet:


title: Suomi kesäolympialaisissa 2012

text: Naiset


title: Suomi kesäolympialaisissa 2012

text: Suomi saavutti vuoden 2011 MM-kilpailuissa yhden naistelinevoimistelijapaikan tulevassa kisakaupungissa Lontoossa tammikuussa 2012 järjestettyyn jatkokarsintaan. Kilpailuun lähetettiin MM-kilpailuissa jatkokarsintapaikan sijoituksellaan hankkinut Annika Urvikko, joka voimisteli karsintakilpailussa itselleen olympiapaikan. Urvikosta tuli lajinsa ensimmäinen suomalainen olympiaedustaja sitten Mauno Nissisen, joka kilpaili olympialaisissa 40 vuotta aikaisemmin. Suomalaisia naistelinevoimistelijoita urheili olympialaisissa edellisen kerran Tokiossa 1964.


title: Suomi kesäolympialaisissa 2012

text: Lontoossa Urvikko aloitti neliottelun karsintansa tasaisella voimistelulla eritasonojapuilla. Seuraavaksi hän voimisteli puomilla, jolla menetti pisteitä horjahdellessaan välttäen kuitenkin putoamisen puomilta. Permannolla Urvikko voimisteli jälleen tasaisen varmasti, samoin hypyssä, jossa suomalainen jäi kuitenkin kaipaamaan hyppyihinsä lennokkuutta. Urvikon yhteispisteet 48,815 riittivät neliottelun karsinnan 55. sijaan, ja hän karsiutui ottelun ja telinekohtaisista loppukilpailuista. Yksittäisistä telineistä Urvikko sijoittui parhaiten eritasonojapuilla, joilla hän sijoittui pistein 12,416 65:nneksi.


title: Suomi kesäolympialaisissa 2012

text: Lontoon kesäolympialaisiin valittiin kahdessa ensimmäisessä valintakokouksessa yhteensä neljä kestävyyslajien suomalaisyleisurheilijaa ja kolmannessa valintakokouksessa kuusi urheilijaa lisää. Useita olympiarajan rikkoneita suomalaisurheilijoita käsittäneessä miesten keihäänheitossa Ari Mannio voitti pronssia Helsingin EM-kilpailuissa, minkä johdosta Suomen Urheiluliitto esitti häntä olympiajoukkueeseen jo kolmannessa valintakokouksessa. Kahden muun mieskeihäänheittäjän valinta-ajankohta aiheutti kiistaa: SUL:n huippu-urheilujohtaja Jarmo Mäkelä kritisoi valintaa, jota hänen mukaansa olisi voinut siirtää kaikkien kisapaikasta kilpailevien parhaan kunnon takaamiseksi.


title: Suomi kesäolympialaisissa 2012

text: Kolmannessa valintakokouksessa päätettiin asettaa kävelijä Anne Halkivahan, moukarinheittäjät Olli-Pekka Karjalaisen ja Merja Korpelan sekä estejuoksija Jukka Keskisalon olympiavalinnoille lisäehtoja joko saavuttamalla tulosrajoja tai voittamalla kisapaikoista kilpaileva haastaja. 8. heinäkuuta käytyjen Lapinlahden Eliittikisojen jälkeen Suomen yleisurheilujoukkuetta täydennettiin viidellä urheilijalla. Mannion lisäksi miesten keihäänheittoon nimettiin Antti Ruuskanen, Tero Pitkämäki ja varamieheksi Lassi Etelätalo. Lisäksi Keskisalo pääsi olympialaisiin alitettuaan B-rajan Monacon Timanttiliiga-kilpailussa 20. heinäkuuta. Moukarinheittäjistä Merja Korpelan ei onnistunut rikkoa olympialaisten B-rajaa toistamiseen vaadittuun päivämäärään mennessä, ja häntä ei valittu kisoihin. Kuortaneen Eliittikisoissa käydyssä karsintakilpailussa David Söderberg voitti 15 kertaa peräkkäin arvokilpailuissa Suomea edustaneen Olli-Pekka Karjalaisen vaaditulla tuloksella, ja hänet valittiin Lontooseen.


title: Suomi kesäolympialaisissa 2012

text: Keskisalo juoksi 3000 metrin aitajuoksussa alkueränsä neljänneksi. Hän selviytyi olympiakisojen loppukilpailuun ensimmäisenä suomalaisena ratalajien kestävyysjuoksijana 16 vuoteen. Loppukilpailussa Keskisalo joutui keskeyttämään kahden kilometrin kohdalla, ja hänet vietiin stadionilta pois pyörätuolissa. Keskisalon jalkapohja oli kipeytynyt alkuerässä ja se puudutettiin loppukilpailua varten. Loppukilpailussa hän väisti kaatunutta kanssakilpailijaansa, mikä aiheutti repeämän varpaiden koukistajajännelihakseen.


title: Suomi kesäolympialaisissa 2012

text: Kaikki kolme suomalaista mieskeihäänheittäjää selviytyivät karsinnasta loppukilpailuun päälle 81,50 metrin tuloksilla. Edellisten kesäolympialaisten pronssimitalisti Tero Pitkämäki heitti ainoana suomalaisena yli 82 metrin karsintarajan, hänkin viimeisellä heitollaan ollen karsinnan kolmas. Muut karsinnoissa tai alkuerissä kilpailleet suomalaisyleisurheilijat karsiutuivat. Åstrand juoksi 200 metrillä Lontoossa kauden parhaan juoksunsa. Jarkko Kinnunen teki 50 kilometrin kävelyssä oman ennätyksensä ja sijoittui 15:nneksi. Miesten keihäänheiton loppukilpailussa Mannio oli 10:s ja karsiutui kolmelta viimeiseltä heittokierrokselta. Pitkämäki heitti neljänneksi, ja Ruuskanen saavutti ensimmäisen aikuisten arvokisamitalinsa heitettyään hopealle 84,12 metrin tuloksella. Alkuperäisissä tuloksissa Ruuskanen oli kolmas, mutta toiseksi heittäneen ukrainalaisen Oleksandr Pyatnitsjan kisan jälkeen antama dopinginnäyte analysoitiin uudelleen vuonna 2016 ja näytteestä löytyi Turinabol-nimistä kiellettyä ainetta. Tämän seurauksena ukrainalaisen suoritus kilpailussa hylättiin ja Ruuskanen nousi lopputuloksissa toiseksi. Samalla tavalla Pitkämäki ja Mannio nousivat yhden sijan.


title: Suomi kesäolympialaisissa 2012

text: IAAF:n tulosrajan Lontoon kesäolympialaisiin vaaditulla aikavälillä rikkoivat:


title: Suomi kesäolympialaisissa 2012

text: Lontoon suomalaisjoukkueeseen valittiin kuuden hengen yleisjohto ja 12 hengen terveydenhuoltohenkilöstö. Lisäksi nimettiin neljä KOK:n tai Suomen kansallisen olympiakomitean edustajaa.


title: Suomi kesäolympialaisissa 2012

text: Yleisjohto


title: Suomi kesäolympialaisissa 2012

text: Terveydenhuolto


title: Suomi kesäolympialaisissa 2012

text:
Edustajat
Lajijohto


title: Suomi kesäolympialaisissa 2012

text: Lontoon kesäolympialaisten tuomarointitehtäviin nimettiin seuraavat suomalaiset henkilöt:


title: Jumalniemen kalliomaalaus

text: Jumalniemen kalliomaalaus sijaitsee Jumalniemen kaupunginosassa Kotkassa, jyrkän kallion laella olevan siirtolohkareen kyljessä. Kalliomaalauksesta on jäljellä pieni punainen jälki. Siitä voi havaita vasemmalle suuntaavan tai kaksipäisen eläimen piirteitä, mutta varmaa tunnistusta ei voi tehdä. Kalliomaalaus sijaitsee ulospäin kallistuvalla pinnalla ja on siten altis sään vaikutuksille. Maalauksen ajoittuminen esihistorialliselle ajalle on epävarmaa.


Jääkiekon nuorten maailmanmestaruuskilpailut 2012 pelattiin Kanadassa 26. joulukuuta 2011 – 5. tammikuuta 2012. Ottelupaikkakuntina olivat Calgary ja Edmonton. Kisat tuottivat Hockey Canadalle yli 22 miljoonan dollarin tuotot eli noin 17 miljoonaa euroa. Myös kisoissa tehtiin uusi nuorten MM-kisojen yleisöennätys 455 342 katsojaa, edellinen ennätys oli Ottawan kisoista 2009. Kisojen virallinen tunnuskappale oli "I Was There" jonka esitti Paul Brandt. Maailmanmestaruuden voitti Ruotsi voittaen turnauksen kaikki ottelut, Ruotsin edellinen maailmanmestaruus oli Länsi-Saksan kisoista 1981. A-lohko pelasi ottelunsa Calgaryssä.


title: Jääkiekon nuorten maailmanmestaruuskilpailut 2012

text: B-lohko pelasi ottelunsa Edmontonissa.


text: Putoamissarjan viimeiseksi jäänyt joukkue putosi sarjaporrasta alemmaksi.


text: Tanska putosi 1. divisioonaan ja Saksa nousi pääsarjaan.


title: Chandler Egan

text: Henry Chandler Egan (21. elokuuta 1884 Chicago – 5. huhtikuuta 1936 Everett) oli yhdysvaltalainen golfaaja ja olympiavoittaja.


title: Chandler Egan

text: Egan osallistui Saint Louis´n kesäolympialaisiin 1904, missä hän voitti joukkuepelin kultaa ja yksinpelin hopeaa kanadalaisen George Lyonin jälkeen. Amatöörien Yhdysvaltain-mestaruuden Egan voitti vuosina 1904 ja 1905. Myöhemmin hän suunnitteli useita golfkenttiä Yhdysvaltain länsirannikolle.


title: Chandler Egan

text: Eganin serkku Walter Egan pelasi myös Saint Louisin kesäolympialaisten kultaa voittaneessa joukkueessa.


title: Burt McKinnie

text: Burt Plumb McKinnie (17. tammikuuta 1879 – 22. marraskuuta 1946) oli yhdysvaltalainen golfaaja ja olympiamitalisti.


title: Burt McKinnie

text: McKinnie osallistui Saint Louis´n kesäolympialaisiin 1904 saavuttaen hopeaa joukkuepelissä ja pronssia yksinpelissä. Jälkimmäisessä hän hävisi välierässä maanmiehelleen Chandler Eganille.


title: Burt McKinnie

text: Ammatiltaan McKinnie oli muusikko.


title: Francis Newton

text: Francis Clement ”Frank” Newton (3. tammikuuta 1874 Washington, DC – 3. elokuuta 1946 Greenwich, Connecticut) oli yhdysvaltalainen golfaaja ja olympiamitalisti.


title: Francis Newton

text: Newton osallistui Saint Louisin kesäolympialaisiin 1904 saavuttaen hopeaa joukkuepelissä ja pronssia yksinpelissä. Jälkimmäisessä hän hävisi välierässä kanadalaiselle George Lyonille.


title: Francis Newton

text: Newton oli golfin lisäksi hyvä myös tenniksessä. Hän työskenteli kemistinä ja yritysmaailmassa.


title: Duncan-luokka (taistelulaiva)

text: Duncan-luokka oli Britannian Kuninkaallisen laivaston kuuden taistelulaivan muodostama alusluokka, joka laskettiin vesille vuosina 1900-1903. Vuonna 1889 Britannian merimahdin perusta oli Välimerelle sijoitetuissa taistelulaivoissa, joiden kyky arvioitiin kestämään Venäjän ja Ranskan laivastojen yhteenlaskettu taisteluarvo. Maa teki hyökkäämättömyyssopimuksen Ranskan kanssa 1904 ja seuraavana vuonna Venäjän laivasto tuhoutui Tsushiman taistelussa. "HMS Dreadnoughtin" vesillelasku 1906 aiheutti alusluokan vanhenemisen yhdessä yössä.


title: Duncan-luokka (taistelulaiva)

text: Luokka tilattiin täydentämään vuoden 1898 laivasto-ohjelmaa, kun todettiin Ranskan ja Venäjän laivasto-ohjelmien ylittävän kuninkaallisen laivaston kapasiteetin. Luokan kaksi viimeistä alusta lisättiin vuosien 1899–1900 laivasto-ohjelmaan. Alukset olivat pienennettyjä Fromidable-luokan aluksia, ja niiden panssarointia oli kevennetty nopeusvaatimuksien saavuttamiseksi. Alusten tuli olla nopeampia kuin Venäjän keisarilliselle laivastolle valmistuvien alusten. Suunnitellun uppouman tuli olla kuitenkin 14000 tonnia.


title: Duncan-luokka (taistelulaiva)

text: Alukset suunniteltiin kuitenkin vastaamaan lähinnä London-luokan aluksia ja tuon luokan suojaa lisäävät keksinnöt otettiin käyttöön. Niiden vyön ja tornien paksuus oli kuitenkin pienempi. Seitsemän tuumainen vyö oli 238 jalkaa pitkä ja se oli 15 jalkaa veden pinnan alapuolella. Se jatkui keulaan oheten portaittain kolmeen tuumaan.


title: Duncan-luokka (taistelulaiva)

text: Alusten nopeustarpeen vuoksi koneiden tehoa kasvatettiin 3000 hevosvoimalla 18000 hevosvoimaan. Samalla rungonmuotoa muutettiin vastaamaan 19 solmun huippunopeutta ja 18 solmun todellista nopeutta. Aluksen nelisylinteriset TE moottorit otettiin ensimmäistä kertaa käyttöön, ja ne kytkettiin kahteen akseliin. Moottoreihin oli kytkettynä 24 Belleville kattilaa.


title: FaceTime

text:
FaceTime on Applen videopuheluohjelma. FaceTime vaatii iOS-laitteen, joka on julkaistu iPhone 4:n jälkeen (iPhone 4, iPod Touch 4. sukupolvi, iPad 2, Kolmannen sukupolven iPad, iPad mini) tai Mac-tietokoneen, jossa on Mac OS X 10.6.6 tai uudempi ja iSight kamera.
FaceTime toimii myös 3G-yhteydellä uusissa iPhone (4S ja 5) sekä iPad (3. sukupolvi) laitteissa.
FaceTimella soittaminen on ilmaista, mutta tarvitsee data-yhteyden toimiakseen, joka voi olla maksullinen.


title: FaceTime

text:
FaceTime esiteltiin 7. päivänä kesäkuuta Steve Jobsin WWDC 2010 -puheessa.
FaceTime Macille esiteltiin Back to the Mac -tapahtumassa 20. päivä lokakuuta, jolloin ohjelman beta-versio tuli ladattavaksi.
Ensimmäinen vakaa Mac-versio FaceTimesta tuli 24. helmikuuta Mac App Storeen. Maaliskuun 2. päivänä tuli FaceTime iPad 2 -laitteelle, jossa on etu- ja takakamerat FaceTimea varten.


title: FaceTime

text:
FaceTimella voi tehdä puhelun Macista Maciin, iOS-laitteesta iOS-laitteeseen, tai iOS-laitteesta Maciin. Edellisen sukupolven iPhone tai iPod Touch ei ole yhteensopiva FaceTimen kanssa. FaceTimea ei voi käyttää muilla kuin Applen laitteilla.
FaceTimea voi käyttää Jailbreakatulla laitteella 3G-verkon kanssa.
FaceTimen käyttöön vaaditaan molemmilta osapuolilta Apple ID.


title: Tommi Lanki

text: Tommi Sakari Lennart Lanki (s. 10. tammikuuta 1969 Kotka) on suomalainen aktiiviuransa lopettanut koripalloilija. Hän toimi Suomen Koripalloliiton toiminnanjohtajana vuosina 2007–2008.


title: Tommi Lanki

text: Langen kasvattajaseura on Kotkan Pojat (KoPo). Hän aloitti pääsarjauransa kaudella 1986–1987 KTP:ssä. Hän edusti seuraa kolme kautta ja voitti sinä aikana Suomen-mestaruuden ja koripallon Suomen cupin. Vuonna 1989 Lanki siirtyi HoNsUn pääsarjajoukkueeseen muttei saavuttanut seurassa mestaruuksia. Hän vaihtoi seuraa Lahden Namikaan vuonna 1994 ja voitti heti Suomen cup-mestaruuden. Kaudella 1995–1996 hän teki pääsarjassa 19,7 pistettä ottelua kohden, mikä oli hänen uransa korkein pistekeskiarvo. Kauden 1999–2000 jälkeen Lanki lopetti pääsarjauransa. Kauden päätteeksi hän voitti toisen Suomen-mestaruutensa.


title: Anopinistuin

text: Anopinistuin on vanhoissa coupé- ja avomallisissa autoissa käytetty lisäistuin, joka on sijoitettu varsinaisen matkustamon ulkopuolelle. Se oli yleinen etenkin 1930-luvulla valmistetuissa amerikkalaisissa kaksipaikkaisissa autoissa. Britanniassa anopinistuimella varustettua korimallia kutsuttiin 2/4-paikkaiseksi.


title: Anopinistuin

text: Varhaiset mallit olivat kokoontaitettavia istuimia. Myöhemmät anopinistuimet oli upotettu ajoneuvon korirakenteeseen ja istuimen suojaluukku toimi selkänojana.


title: Enrique Vila-Matas

text: Enrique Vila-Matas (s. 31. maaliskuuta 1948 Barcelona, Espanja) on espanjalainen kirjailija, jonka omaperäinen tuotanto yhdistelee eri kirjallisuuden lajeja.


title: Enrique Vila-Matas

text: Vila-Matas opiskeli lakia ja lehdistöoppia. Vuonna 1968 hänestä tuli elokuvalehden toimittaja, ja myöhemmin hän ohjasi kaksi lyhytfilmiä. Varusmiespalvelunsa aikana 1971 hän kirjoitti ensimmäisen teoksensa. Palattuaan Barcelonaan hän jatkoi työtä elokuvakriitikkona. Vuosina 1976 – 1978 hän asui Pariisissa Marguerite Durasin vuokralaisena.


title: Enrique Vila-Matas

text: ”Hän opetti minulle, että hyvään romaaniin kuuluu struktuuri, draama, henkilöhahmot. Kysyin kavereiltani, mitä struktuuri tarkoittaa”, Vila-Matas on kertonut.


title: Enrique Vila-Matas

text: Pariisissa hän kirjoitti toisen romaaninsa "La asesina ilustrada" (1977), mutta vasta romaani "Historia abreviada de la literatura portátil" (1985) nosti hänet maineeseen. Vila-Matas on julkaissut useita romaaneita, novelli-, essee- ja artikkelikokoelmia. Teoksessa "París no se acaba nunca" (2003) hän muistelee nuoruutensa Pariisin vuosia.


title: Enrique Vila-Matas

text: ”Hemingwayn kirjassa A Movable Feast, (suom. Nuoruuteni Pariisi) ihmiset olivat köyhiä ja onnellisia. Minä olin köyhä ja onneton. Mutta opin sentään kirjoittamaan koneella”, Vila-Matas on sanonut.


title: Enrique Vila-Matas

text: Hänen käännetyimpiä teoksiaan on "Bartleby y compañia" (2001; "Bartleby ja kumppanit", suom. Anu Partanen. Basam Books, 2007). Romaani koostuu pelkistä alaviitteistä. Ne käsittelevät kirjailijoita jotka eivät kirjoita. Kerrotaan myös taiteilijasta, joka ei maalaa ja filosofista, joka kieltäytyy ajattelemasta.


title: Enrique Vila-Matas

text: Fakta ja fiktio kietoutuvat toisiinsa myös 2008 ilmestyneessä teoksessa "Dietario voluble", joka on eräänlainen päiväkirja. 2010 ilmestynyt "Dublinesca" on romaani, joka kertoo kriisiin joutuneesta kustantajasta.


title: Enrique Vila-Matas

text: Vila-Matas on saanut useita kirjallisuuspalkintoja paitsi kotimaassaan myös Ranskassa ja Italiassa, ja hänen teoksiaan on käännetty kolmellekymmenelle kielelle.


title: Humboldt (Kanada)

text: Humboldt on kaupunki Kanadassa, Saskatchewanin provinssissa. Kaupunki sijaitsee noin 113 kilometriä itään Saskatoonin kaupungista. Humboldtin väkiluku on 4 998 (2006) asukasta.


title: Humboldt (Kanada)

text: Kaupunki muodostui Fort Garrystä (nykyinen Winnipeg) läntiseen Kanadaan johtavan Carlton Trail -vankkurireitin varrelle, ja se nimettiin vuonna 1875 saksalaisen tutkimusmatkailija Alexander von Humboldtin mukaan. Kolme vuotta myöhemmin kaupungin kautta rakennettiin mantereen ylittävä lennätinlinja, ja kaupungin lounaispuolella sijaitsi linjamiesten huoltotukikohta. Perustamisensa aikaan alue kuului Luoteisterritorioihin, kunnes vuonna 1905 Saskatchewanin provinssi lohkottiin territoriosta. Ensimmäiset asukkaat olivat lennätinoperaattoreja, -huoltomiehiä ja ratsupoliiseja.


title: Humboldt (Kanada)

text: Vuonna 1885 tapahtuneen Saskatchewanin kapinan aikana Humboldt oli tärkeässä asemassa. Kaupunki sijaitsi ainoastaan 100 kilometriä luoteeseen kapinan keskuksena toimineesta Batochen kylästä. Humboldtin länsipuolella kapinoitsijat katkoivat lennätinlinjoja, joten kaupunki oli Kanadan hallituksen joukkojen viimeinen luotettava kommunikointipaikka lännessä. Samana vuonna kenraali Frederick Middleton johti itäisestä Kanadasta 950 miehen vahvuisen joukko-osaston Humboldtiin ja perusti sinne tukikohdan. 1. toukokuuta samana vuonna everstiluutnantti G.T. Denison vahvisti kaupungin puolustusta 460 miehen vahvuisella sotilasosastolla, rakennutti useita puolustuslinjoja ja linnoitti kaupungin. Sotilasosasto poistui kaupungista kapinan päätyttyä, heinäkuussa 1885.


title: Humboldt (Kanada)

text: Vuonna 1903 katolilaiset juuret omaava German American Land Company -yhtiö hankki omistukseensa 405 km² maa-alueen Humboldtin rautatieaseman läheisyydestä. Yhtiö markkinoi maata etenkin yhdysvalloissa asuville saksalaisille. Alueesta oli tarkoitus muodostaa saksalainen yhteisö. Rautatie valmistui syyskuussa 1904, ja ensimmäinen matkustajuna saapui asemalle toukokuussa 1905. Rautatie oli tärkein liikenneväline Humboldtin perustamisvaiheessa. Vuonna 1907 Humboldt virallistettiin kyläksi, ja marraskuussa 2000 siitä tuli Saskatchewanin kolmastoista kaupunki.


title: Humboldt (Kanada)

text: 1900-luvun alusta alkaen maanjäristyksiä on mitattu läntisessä Kanadassa ja tiettävästi ainoa Humboldtin lähettyvillä sattunut järistys tapahtui 15. toukokuuta 1976, jolloin kaupungin luoteispuolella havaittiin 2,30 magnitudin järistys ().


title: Humboldt (Kanada)

text: Suurimmalla osalla Humboldtin väestöstä on eurooppalaiset juuret, eikä kaupungissa ole mainittavaa vähemmistöryhmää. Vuonna 2001 kaupungin väkiluku oli 5 161 asukasta. Vuoteen 2006 mennessä väkiluku oli pudonnut 3,3%, 4 998 asukkaaseen. Arvioiden mukaan 2009 väkiluku on jälleen noussut 5 940 asukkaaseen. Kaupungin talousalueella 50 kilometrin säteellä on 9 391 asukasta, ja 15 046 asukasta 80 kilometrin säteellä kaupungista.


title: Humboldt (Kanada)

text: Alueen tärken työllistäjä on maatalous ja sen palvelut. Muita suuriä työllistäjiä ovat yritys- ja teollisuuden palvelut, vähittäiskauppa, terveydenhuolto ja teollisuustuotanto. Kaivosyhtiö BHP Billitonin on tarkoitus avata potaskakaivos kaupungin kaakkoispuolelle. Kaivoksen rakennustyöt on määrä aloittaa vuoden 2011 puolivälissä. Kaivostoiminta on tarkoitus aloittaa 2015 ja suunnitelmien mukaan täysmittainen tuotanto vuonna 2026. Kaivoksen rakennustyöt työllistävät noin 1 350 henkilöä. Toiminnan alkaessa se työllistää noin 950 henkilöä ja sen suunniteltu toiminta-aika on noin 50 vuotta.


title: Humboldt (Kanada)

text: Humboldt sijaitsee lämminkesäisellä mannerilmastovyöhykkeellä (Köppenin ilmastoluokitus Dfb). Talvet ovat yleensä kylmiä ja kuivia ja kesät puolestaan lyhyitä, lämpimiä ja keskimääräistä kosteampia.


title: Mackenzie King

text: Mackenzie King voi viitata seuraaviin asioihin:


title: Anastasija Vinnikava

text: Anastasija Vinnikava (, , s. 15. huhtikuuta 1991 Dzjaržynsk, Valko-Venäjä) on valkovenäläinen laulaja. Hän edusti maatansa vuoden 2011 Euroviisuissa kappaleella "I Love Belarus", joka ei selviytynyt finaaliin. Hänen alkuperäinen kappaleensa oli "Born in Byelorussia", mutta se myöhemmin vaihdettiin kappaleeseen "I Am Belarus". Laulu kuitenkin rikkoi laulukilpailun sääntöjä, sillä se oli esitetty julkisesti ennen 1. syyskuuta 2010, ja jouduttiin vaihtamaan uudelleen.


title: Liberianenglanti

text: Liberianenglanti on ryhmä Liberiassa puhuttavia englannin kielen murteita. John Lee Dillardin (1975) mukaan termi käsittää neljä eri murretta:


title: Liberianenglanti

text: John Victor Singler (1981) taas erottaa viisi eri murretta:


title: Liberianenglanti

text: Liberialaiset eivät yleensä itse käytä näitä nimityksiä ja sanovat kaikkia lajeja vain "englanniksi". Lisäksi termiä "Liberian English" eli Liberian englanti käytetään, kun puhutaan kaikista murteista, paitsi Liberian yleisenglannista. Liberialaisilla ei ole myönteinen asenne muita murteita kuin Liberian yleisenglantia kohtaan.


title: Liberianenglanti

text: Vuonna 1822 ensimmäinen joukko tummaihoisia amerikkalaisia maahanmuuttajia asettui nykyisen pääkaupunki Monrovian läpi virtaavan joen suulla sijaitsevaan Providence Island -saareen. Uudisasukkaat pitivät oikeutenaan hallita vapautettujen orjien siirtokunnaksi perustettua Liberiaa osittain heidän englannintaitojensa, kuten William Shakespearen ja Ralph Waldo Emersonin käyttämän englannin, ansiosta. Yhdysvaltalainen maahanmuuttaja ja pastori Alexander Crummell kommentoi alkuperäisiä asukkaita näin:


title: Liberianenglanti

text: Uudisasukkaat pitivät Liberian englantia näin amerikanenglantia alempana, ja heidän johtoaseman päättymisestä välittämättä idea on kestänyt ja Liberian englanti on saanut kantaa kyseenalaista mainetta sen puhujien keskuudessa jo pitkään. Häpeällisyys säilyy vaikka Liberian englanti toimii viestinnän välineenä kaikille liberialaisille, ja liberialaiset, etenkin yleisenglantia osaavat, pitävät Liberian englannin puhumisen kokeilevia ulkomaalaisia epäilyttävinä ja uskovat heidän yrittävän holhota tai pilkata.


title: Liberianenglanti

text: Liberian yleisenglantia käytetään radiossa, televisiossa ja muissa virallisissa yhteyksissä, ja on Liberian ainoa arvostettu murre. Se poikkeaa hyvin vähän muualla Länsi-Afrikassa puhutuista englannin kielen murteista, mutta sen fonologiaan on selvästi ja huomattavasti vaikuttanut amerikanenglanti ja on oikeasti vain afrikkalaisamerikkalaisen englannin siirretty ja muunnettu versio.


title: Liberianenglanti

text: Vokaalijärjestelmä on myös laajempi kuin Länsi-Afrikan muut englannin murteet; vokaali [i] erotetaan vokaalista [ɪ], ja [u] vokaalista [ʊ], ja diftongeja [aɪ], [aʊ], ja [əɪ] myös käytetään. Vokaalit voivat olla nasaalisia, avoimia tavuja suositaan (minkä seurauksena [t], [d] tai frikatiivi usein jätetään lausumatta), interdentaaliset frikatiivit [θ, ð] äännetään [t, d] sanan alussa ja [f, v] sen lopussa, glottaalinen frikatiivi [h] ja tavusarja [hw] säilytetään, affrikaatat ovat muuttuneet frikatiiveiksi (täten [t͡ʃ] > [ʃ]) ja klusiili [t] voidaan ääntää kuin yksitäryinen tremulantti [ɾ] vokaalien välissä aivan kuin pohjois-amerikanenglannissa.


title: Liberianenglanti

text: Liberian yleisenglantia puhuvat ne liberialaiset, joiden afroamerikkalaiset esivanhemmat muutti Liberiaan 1900-luvulla.


title: Liberianenglanti

text: Mericon kieli on tunnettu paitsi epäsuositulla ja harvinaisella nimellä Americo-Liberian, myös nimillä Brokes, Kwasai, Waterside tai Water Street English. Se on useimpien uudisasukkaiden jälkeläisten äidinkieli, mutta sitä puhutaan yleensä vain kotona ja epävirallisissa tapahtumissa. Monet vanhemmat yrittävät estää lapsensa puhumasta mericoa ja pitävät murretta surkeasti puhuttuna englantina ja Liberian yleisenglannin oppimisen esteenä. Merico on hyvin samanlainen kuin Yhdysvaltain kaakkoisosassa puhuttu gullahin kreolikieli ja kirjailija Joey Lee Dillardin kokemukessaan krion kreolikieltä puhuvat sierraleonelaiset ovat luulleet gullahiksi nauhoitettua ääninauhoitusta mericon kieleksikin.


title: Liberianenglanti

text: Mericon kielessä esiintyvät seuraavat kieliopilliset tuntomerkit:


title: Liberianenglanti

text: Liberian pidginenglantia puhuvat enimmäkseen maan sisäosassa asustelevat liberialaiset heimolaiset, joilla on erilaisia kielellisiä taustoja ja jotka tarvitsevat yhteistä kieltä käydäkseen kauppaa toistensa ja rannikolta olevien afrikkalaisten ja eurooppalaisten kanssa. Se on eräs Länsi-Afrikan pidginenglannin murre ja on sukua muille rannikkomurteille. Liberian pidginenglanti poikkeaa mericon kielestä niin, että siitä puuttuu sukupuolten erottaminen (kaikkia sanotaan "i":ksi, vrt. mericon hän-sanat "hi"/"i" ja "shi", joista edeltävä on miesten pronomini ja jälkimmäinen naisten pronomini), sanaa "bi" käytetään kopulaverbinä, ja sanaa "fɔ" käytetään verbien infinitiivimuodoissa (vrt. mericon "to").


title: Liberianenglanti

text: Krun pidginenglanti on melko samankaltainen kuin Sierra Leonen krion kieli ja sitä käyttävät toisena kielenä krulaiset kalastajat, jotka näyttävät olleen levittäneet pidginin ominaisuuksia pitkin koko länsirannikkoa. Rakenteellisesti krun pidginenglanti on kreolikieli, eikä pidginkieli, ja saattaa olla peräisin Sierra Leonesta.


title: Liberianenglanti

text: Singlerin käsitys poikkeaa Dillardin siinä, että hän erottaa 5 eri murretta, kun taas Dillard vasta 4. Lisäksi Singlerin mukaan Dillardin kuvaamat Liberian pidginenglanti ja Krun pidginenglanti ovat täysin samaisia.


title: Liberianenglanti

text: Liberian pidginenglanti eli LPE on vähiten yleisenglannin kaltainen murre ja johtuu aikaisempien vuosisatojen Länsi-Afrikan pidginkieleistä ja jakautuu kahteen alalajiin: krun pidginenglanti ja sotilaan pidginenglanti. Edeltävää käyttävät Kru-kansat ja jälkimmäistä sellaiset miehet, jotka 1900-luvun alussa liittyivät Liberian kansalliskaartin edelläkävijä Frontier Forceen tai lähtivät Firestonen kumiplantaasille työskentelemään, molemmissa tapauksissa ilman paljon aikaisempaa englannin kielen kokemusta.


title: Liberianenglanti

text: Ominaisuuksia:


title: Liberianenglanti

text: Sisäosan englanti on yhteiskielen kaltaisempi kuin LPE ja sitä puhuvat Monrovian ulkopuolella olevat liberialaiset, joilla ei ole paljon ns. "länsimaista" koulutusta. Se poikkeaa LPE:stä siinä, että sen puhujat käyttävät "-ing" gerundia "də"-partikkelin sijasta (esim. the pekin crying "‘(tällä hetkellä) lapsi itkee’", vrt. LPE:n the pekin de cry). Joskus kuitenkin sisäosan englannin puhujat käyttävät myös "də"-partikkelia.


title: Liberianenglanti

text: Imperfekti muodostetaan "was"-sanalla, joka johtuu englanninkielen olla-verbi "be":n imperfektimuodosta eli "oli", ja jota käytetään partikkelina verbin edessä, esim. I was not know "‘minä en tiennyt’", my auntie was die last year "‘minun tätini kuoli viime vuonna’". "Was"-partikkeli esiintyy hyvin usein sisäosan englannissa mutta harvoin muissa murteissa.


title: Liberianenglanti

text: Kopulia on kaksi: "be"-sana ja ø-muoto (ei kopulaa), ja molemmat ovat vaihdettavissa toistensa kesken, esim. (that my choice / that's my choice "‘se on minun päätökseni’". LPE:n de-kopula puuttuu, mutta kolmasta puhekielistä kopulaa "sor" joskus käytetään yhtäläisyyttä osoittavissa lauseissa, esim. he sor my friend "‘hän on minun ystäväni’".


title: Liberianenglanti

text: Kansankielistä englantia puhuvat sellaiset liberialaiset, joilla on ainakin vähän länsimaista koulutusta ja ne, jotka puhuvat englantia äidinkielenä. Sukupuolta erotetaan tässä murteessa ja "was"-partikkelia harvoin käytetään muodostamaan imperfektiä.


title: Liberianenglanti

text: Kolmea apuverbiä käytetään:


title: Liberianenglanti

text: Uudisasukkaiden englantia puhuu uudisasukkaiden etninen ryhmä. Se on melko samanlainen kuin Liberian kansankielinen englanti ja poikkeaa siinä, että sen puhujat käyttävät paitsi "na"- ja "fini"-apuverbejä, myös yleisempää "done"-sanaa.


title: Liberianenglanti

text: Singlerin kuvaus on lähes täysin sama kuin Dillardin. Yleisenglantia käytetään radiossa ja televisiossa ja se eroaa hyvin vähän muista Länsi-Afrikassa puhutuista englannin murteista, mutta sen fonologiaan on melkoisesti vaikuttanut amerikanenglanti.


title: Igor Kon

text: Igor Kon, , (21. toukokuuta 1928 Leningrad, Neuvostoliitto – 27. huhtikuuta 2011 Moskova, Venäjä) oli venäläinen sosiologi. Hänen aiheitaan olivat seksuaalisuus, nuoriso, vieraantuminen ja myös sosiologian historia.


title: Igor Kon

text: Kon suoritti lisensiaatin tutkinnon Leningradissa 1950 historiassa ja filosofiassa. Hän sai tieteen tohtorin arvonimen 1959. Julkaisutoimintansa hän aloitti 1960-luvulla, jota pidetään neuvostososiologian ensimmäisenä kultakautena. Hän julkaisi myös ulkomailla. Hän käsitteli ensimmäisenä Neuvostoliitossa homoseksuaalisuutta ja piti keskeisenä ajatuksena vapauden lisääntymistä seksuaalisuuden alueella ja siinä mielessä hän arvosteli voimakkaasti ortodoksisen kirkon ja kommunistien näkemyksiä.


title: Igor Kon

text: Kon julkaisi satoja artikkeleita ja nelisenkymmentä kirjaa, joista keskeinen teos on 1989 ilmestynyt Johdatus seksologiaan (ei suom.). James Riordanin kanssa hän toimitti teoksen "Sex and Russian Society" (1993) ja "The Sexual Revolution in Russia" (1995).


title: Bart De Clercq

text: Bart De Clercq (s. 26. elokuuta 1986 Zottegem) on belgialainen maantiepyöräilijä. Hän aloitti ammattilaisuransa Omega Pharma-Lotto-tallissa 2011, edusti Lotto-Belisol-joukkuetta 2012–2014, Lotto Soudalia 2015–2017 ja Wanty - Groupe Gobertia vuodesta 2018.


title: Bart De Clercq

text: De Clercq voitti Italian ympäriajossa 2011 vuoristossa ajetun 7. etapin. Hän lähti irtiottoon muutama kilometri ennen maalia ja ehti ylittää maalilinjan juuri ennen kuin takaa-ajajat saavuttivat hänet. Espanjan ympäriajossa 2012 hän sijoittui 17:nneksi. Puolan ympäriajossa 2015 hän voitti viidennen etapin ja sijoittui kokonaiskilpailussa toiseksi. Saman vuoden Espanjan ympäriajossa hän sijoittui 14:nneksi. Hän voitti mäkikirikilpailun Tour de l'Ain -ajossa 2016.


title: Taistelulähetti

text:
Taistelulähetti on sotilas, joka välittää viestejä joukkueelle tai ryhmälle. Taistelulähetit liikkuvat yleensä moottoriajoneuvolla, kuten moottoripyörällä kesällä
tai moottorikelkalla talvella. Suomen puolustusvoimissa taistelulähetit palvelevat yleensä puoli vuotta.


title: Beardfish

text: Beardfish oli ruotsalainen vuonna 2001 perustettu progressiivista rockmusiikkia soittava yhtye. Beardfishin musiikissa on vaikutteita 1970-luvun progressiivisista rockyhtyeistä, kuten Yes ja Genesis. Yhtye ilmoitti hajoamisestaan heinäkuussa 2016.


title: Supercopa ASOBAL

text: Supercopa Asobal on käsipallokilpailu, jossa pelaavat edellisen kauden liigamestari ja Espanjan Cupin voittaja. Kilpailu on järjestetty joka vuosi kaudesta 1985–1986 alkaen jos, sama joukkue on voittanut sekä liigan että cupin, niin toinen finalisti on edellisen kauden Espanjan cupissa toiseksi sijoittunut seura. Eniten mestaruuksia on voittanut FC Barcelona, jolla on 20 voittoa. Ottelu pelataan aina puolueettomalla kentällä.


title: Soklin kaivos

text: Soklin kaivos on pitkään suunniteltu fosfaattikaivos Savukoskella Suomen Lapissa. Fosforiesiintymä löydettiin vuonna 1967 ja sen arvoksi on laskettu 20 miljardia euroa.


title: Soklin kaivos

text: Kaivosoikeudet kuuluivat ensin Rautaruukille, sitten Kemiralle ja vuodesta 2007 norjalaiselle Yaralle GrowHow-kaupan myötä. Jos kaivos perustetaan, sieltä louhittu fosfaatti on tarkoitus jalostaa Suomessa.


title: Soklin kaivos

text: Toteutuessaan kaivos rikastamoineen toisi Itä-Lappiin 200 suoraa ja 450 epäsuoraa työpaikkaa. Rakentamisprojekti työllistäisi noin 600 henkilöä. Mikäli kaivos perustetaan, sieltä louhittua malmia on tarkoitus jalostaa Suomessa. Aiemmin vaihtoehtona oli myös jalostaminen EuroChemin Kovdorin rikastamossa Venäjällä.


title: Soklin kaivos

text: Eri vaihtoehdoissa on suunniteltu erillisten rautateiden rakentamista fosforin kuljettamiseen. Suomen valtio on lupautunut kustantamaan kaivoksen liikenneyhteyksiä enintään 200 miljoonalla eurolla. Hallituksen talouspoliittinen ministerivaliokunta päätti rahoittaa kaivoksen maantieyhteyksiä 140 miljoonalla eurolla. Eduskunta äänesti rautatieyhteyttä vastaan 10. lokakuuta 2014 äänin 133–43.


title: Soklin kaivos

text: Syyskuussa 2015 Yara ilmoitti alustavasti keskeyttävänsä kaivoshankkeen sen alhaisen kannattavuuden vuoksi. Yhtiö kertoi kuitenkin vievänsä loppuun hankkeen luvanhakuprosessit ja muut keskeneräiset valmisteluasiat ennen lopullista päätöstä. Lisäksi se ilmoitti mahdollisesti arvioivansa hankkeen kannattavuutta myöhemmin uudelleen.


title: Soklin kaivos

text: 2018 kaivokselle myönnettiin ympäristö- ja vesitalousluvat.


title: Soklin kaivos

text: Hanketta on vastustanut Sokli erämaana -liike ja Kemin-Sompion paliskunta. Vastustajien mukaan luonto ja virkistysmahdollisuudet uhrataan "muutaman kymmenen työpaikan tähden". Poromiesten mukaan kaivos tuhoaisi perinteisen poroelinkeinon saasteillaan sekä katkaisemalla porojen laidunkierron.


title: Nauhakalat

text: Nauhakalat (Lophotidae) on kiiltolahnakaloihin kuuluva kalaheimo, jonka lajit elävät valtamerissä.


title: Nauhakalat

text: Varhaisimmat nauhakalojen heimoon kuuluvien lajien fossiilit on ajoitettu oligoseenikaudelle. Tällainen on esimerkiksi Iranista löytynyt "Protolophotus". Nykyään heimoon kuuluu todennäköisesti neljä lajia; sarvinauhakala ("Eumecichthys fiski"), nauhakala ("Lophotus capellei") ja töyhtönauhakala ("Lophotus lacepede") ja "Lophotus guntheri". Toisinaan nauhakalan ja töyhtönauhakalan katsotaan kuuluvan samaan lajiin.


title: Nauhakalat

text: Nauhakalat voivat kasvaa suurimmillaan noin 2 metrin mittaisiksi. Ne ovat ruumiiltaan pitkiä ja litteitä. Punainen selkäevä on pitkä ja ulottuu päästä pyrstöön asti. Selkäevän etureunassa on korkea harja ja sarvinauhakalalla on otsassa sarvimainen uloke. Pyrstöevä on lajeilla usein melko pieni. Väritykseltään nauhakalojen lajit ovat harmaita ja suomut ovat pieniä ja pyöreitä ja osittain kalat ovat suomuttomia. Peräevä on lyhyt ja vatsaevät voivat puuttua. Muiden kiiltolahnakalojen tapaan nauhakalat voivat työntää yläleukansa eteenpäin. Hampaat ovat kaloilla pienet ja kartionmuotoiset. Nauhakaloilla on uimarakko ja lisäksi elin, josta ne voivat suihkuttaa peräaukon kautta mustetta päästäkseen pakoon saalistajiltaan.


title: Nauhakalat

text: Nauhakalojen heimon lajeja tavataan kaikista valtameristä. Lajien elintavat ja lisääntymisbiologia ovat huonosti tunnettuja. Kalojen ravinto koostuu pienistä kaloista ja nilviäisistä.


title: Intianvarpuspöllö

text: Intianvarpuspöllö ("Glaucidium radiatum") on pöllöihin kuuluva lintu. Sitä tavataan Bangladeshissa, Bhutanissa, Intiassa, Myanmarissa, Nepalissa ja Sri Lankassa.


title: Intianvarpuspöllö

text: Lintu esiintyy usein yksin, pareittain tai pieninä ryhminä, ja se havaitaan tavallisesti äänen perusteella ilta- tai aamuhämärässä. Länsi-Ghateilla tavattavalla muodolla on kaksi alalajia, joita toisinaan pidetään omina lajeinaan.


title: Intianvarpuspöllö

text: Tämän pienen pöllön pää on pyöreä ja ympäriinsä ohuelti juovikas. Naamassa ei ole selvää erillistä kuviota. Siivet ovat ruskehtavat, pyrstö kapeasti valkojuovainen. Linnulla on kaksi alalajia. Nimilajia tavataan Intian ja Sri Lankan tasangoilla. Länsi-Ghateilla tavattavalla "malabaricum"-alalajilla on lyhyempi pyrstö ja päässä enemmän ruskeaa. On esitetty, että tämä voisi oikeuttaa oman lajin asemaan.


title: Intianvarpuspöllö

text:
Höyhenpeite on yläosassa tumman mustanruskea valkoisin juovin. Siipien peitinhöyhenissä on valkeita ja punaruskeita läikkiä. Käsisulat ja kyynärsulat ovat tummanruskeat vaaleanruskein juovin. Alakyljet ovat valkeahkot tai vaalean punaruskeat mustin juovin. Leuassa, ylärinnassa ja mahan keskiosassa on valkeahkoja läikkiä. Silmäterä on keltainen, nokka ja koivet ovat vihreät ja kynnet mustat.
Sri Lankassa laji on aiemmin luettu kuuluvaksi lajiin srilankanvarpuspöllö ("Glaucidium castanonotum"), mutta sitä pidetään erillisenä lajina, joka esiintyy kostealla vyöhykkeellä.


title: Intianvarpuspöllö

text: Linnun elinpiiriä ovat subtrooppiset ja trooppiset kuivat metsät ja pensastot sekä kosteat pensastot ja kosteikot.


title: Intianvarpuspöllö

text: Tämä varpuspöllö on aktiivinen pääasiassa aamu- ja iltahämärässä mutta ääntelee ja lentää myös päiväsaikaan. Ääni on erottuva ja koostuu nopeutuvista sarjoista "prao..prao.prao-prao-prao", joiden voimakkuus vaihtelee, kunnes ääni yhtäkkiä loppuu. Niitä häiritsevät usein drongot, harakkalinnut ja medestäjät. Nuoret poikaset päästävät päiväsaikaan ääniä "tik", jotka muistuttavat intiankukastajan ääntä.


title: Intianvarpuspöllö

text: Ne oleilevat puiden lehvästössä, ja häirittäessä ne pysyvät hiljaa ja näyttävät oksantyngiltä. Toisinaan ne voivat olla näkyvillä istumassa sähkölinjoilla, ja välillä ne nautiskelevat aamuauringosta, ennen kuin siirtyvät suojaan. Ne saalistavat toisinaan päivällä pieniä "Phylloscopus"-uunilintuja, joskin pääasiallista saalistusaikaa on tunti ennen auringonnousua ja -laskua. Niiden ravinto koostuu hyönteisistä, pikkulinnuista, matelijoista ja jyrsijöistä.


title: Intianvarpuspöllö

text: Pesintäkausi Intiassa ajoittuu maalis-toukokuulle, ja ne pesivät ontoissa puissa 3–5 metrin korkeudessa. Pesässä on yleensä neljä munaa, paitsi lajilla "malabaricum" kolme.


title: Intianvarpuspöllö

text: Sillä on kaksi alalajia:


title: Edit

text: Edit on naisen etunimi, joka esiintyy myös muodossa Edith sekä Eedit. Nimi on muinaisenglantilaista alkuperää ja sen alkumuoto on ollut "Eadgith", joka on yhdistetty "onnellista" tai "rikasta" sekä "taistelua" tarkoittavissa sanoista.


title: Edit

text: Suomessa nimi Edit on toukokuuhun 2016 mennessä annettu Väestörekisterikeskuksen tietojen mukaan 8288 ja Edith 3902 naiselle. Nimi esiintyy harvinaisena myös muutamilla miehillä.


title: Chris van der Drift

text: Christopher Jason van der Drift (s. 8. maaliskuuta 1986 Hamilton) on uusiseelantilainen moottoriurheilija ja Hollantilaista syntyperää. Hän aloitti uransa Karting-sarjoissa vuonna 1994 ja kilpaili vuoteen 2002 saakka voittaen kuusi Uuden-Seelannin mestaruutta ja kuusi North Island mestaruutta. Vuonna 2004 Drift siirtyi Formula BMW ADAC sarjaan sijoittuen neljänneksi. Hän toisti tämän seuraavana vuonna. Vuonna 2006 Drift sijoittui toiseksi Formula Renault Northen Europe Cupissa ja Eurocup Formula Renault-sarjoissa. Vuonna 2007 Drift kilpaili International Formula Master-sarjassa sijoittuen sarjan toiseksi. Seuraavana vuonna hän voitti sarjan mestaruuden. Drift kilpaili Aasian GP2-sarjassa kaudella 2008-09 saavuttaen viisi pistettä. Vuonna 2009 hän kilpaili World Series by Renault-sarjassa sijoittuen 11:nneksi. Vuonna 2010 Drift kilpaili Superleague Formula-sarjassa sijoittuen neljänneksi. Vuonna 2011 Drift kilpaili muutamia kilpailuja Superleague Formula ja Formula Renault 3.5 sarjoissa. Vuonna 2012 Drift ajoi Auto GP World Series -sarjassa. Hän voitti yhden kilpailun sijoittuen loppupisteissä neljänneksi.


title: Claude Laydu

text: Claude Laydu (10. maaliskuuta 1927 Bryssel – 29. heinäkuuta 2011) oli belgialainen näyttelijä.


title: Claude Laydu

text: Laydu näytteli teatterissa, ennen kuin hänet valittiin 1950 papin rooliin Robert Bressonin elokuvaan "Papin päiväkirja". Seuraavan vuosikymmenen ajan Laydu työskenteli elokuvan parissa aina vuoteen 1963 ja elokuvaan "Mafia alla sbarra". Sen jälkeen hän näytteli vain kahdessa elokuvassa, "Le Destin de Priscilla Davies" (1979) ja "Nounours" (1995), jonka hän käsikirjoitti yhdessä Christine Laydun kanssa.


title: Popular (Eric Saaden kappale)

text: "Popular" on englanninkielinen kappale, jonka on kirjoittanut Fredrik Kempe ja jonka esittää ruotsalainen laulaja Eric Saade. Saade osallistui kappaleella Ruotsin "Melodifestivalen 2011" -euroviisukarsintaan ja pääsi lopulta edustamaan Ruotsia Eurovisionin vuoden 2011 laulukilpailuun selviytyen toisesta semifinaalista (jossa se tuli ensimmäiseksi) 14. toukokuuta 2011 järjestettävään finaaliin, jossa se sijoittui kolmanneksi 185 pisteellä. Kappaleesta tuli samalla Ruotsin menestynein viisu sitten vuoden 1999 voiton.


title: Popular (Eric Saaden kappale)

text: Musiikkivideon ohjasi Mikeadelica ja se ladattiin yhteisöpalvelu "YouTubeen" 14. huhtikuuta 2011.


title: Break of Dawn

text: Break of Dawn voi tarkoittaa:


title: Masquerade

text: Masquerade voi tarkoittaa ainakin seuraavia:


title: Payerne

text: Payerne on kunta Sveitsissä, Vaud’n kantonissa. Payerne sijaitsee Sveitsin ranskankielisellä alueella, Fribourgin kaupungin länsipuolella. Vuoden 2009 lopussa kunnan väkiluku oli 8 370. .


title: Payerne

text: Payernessä on yksi Sveitsin ilmavoimien kuudesta lentotukikohdasta. Siellä on myös sotilaslentomuseo ().


title: Payerne

text: Payerne on rautateiden risteysasema, josta on tunneittaiset yhteydet neljään suuntaan:


title: Pablo Sánchez López

text: Pablo Sánchez López (s. 9. helmikuuta 1990 México) on meksikolainen moottoriurheilija.


title: Pablo Sánchez López

text: Hän on kilpaillut muun muassa Italian Formula Renault ja Eurocup Formula Renault-sarjoissa. Vuonna 2007 López kilpaili International Formula Master-sarjassa sijoittuen sarjan kolmanneksi. Vuonna 2009 López kilpaili Italian F3-mestaruussarjassa sijoittuen kolmanneksi. Palkinnoksi hän sai testata Ferrarin F1-autoa joulukuussa 2009 Jerezin radalla. Vuonna 2010 López kilpaili GP3-sarjassa Addax-tallissa saavuttamatta pisteitä. Hänen parhaaksi sijoituksekseen jäi Valencian kilpailun yhdeksäs sija.


title: Maalaispapin päiväkirja

text: Maalaispapin päiväkirja ("Journal d'un curé de campagne") on ranskalaisen Georges Bernanosin kirjoittama romaani, joka julkaistiin vuonna 1936. Se sai ilmestymisvuonnaan Ranskan akatemian Grand Prix -romaanipalkinnon, ja se valittiin vuonna 1950 1900-luvun ensimmäisen puoliskon 25 parhaan ranskalaisromaanin joukkoon.


title: Maalaispapin päiväkirja

text: Robert Bresson on ohjannut romaanista elokuvasovituksen nimellä "Papin päiväkirja".


title: Säästötili

text: Säästötili eli säästämistili on pankkitili, joka on tarkoitettu säästämiseen, lähinnä yksityishenkilöille.


title: Säästötili

text: Säästötiliä ei ole tarkoitettu päivittäisten raha-asioiden hoitoon. Säästötilillä voi olla nostorajoituksia esimerkiksi sen suhteen, montako nostoa voi tietyn ajan kuluessa tehdä tai minkä suuruisen rahasumman nostaa. Ylimenevistä nostoista voi aiheutua kustannuksia.


title: Säästötili

text: Jatkuvalla säästötilillä ei ole aikarajoitusta. Määräaikaisella säästötilillä eli määräaikaistilillä oleva talletus on sidottu ennalta sovittuun eräpäivään asti.


title: Säästötili

text: Suomessa säästötili edellytti aiemmin vastakirjan (pankkikirja, säästökirja) käyttöä.


title: Shine 2009

text: Shine 2009 on suomalainen elektronista popmusiikkia soittava yhtye.


title: Shine 2009

text: Shine 2009 on Reginassakin vaikuttavan Mikko Pykärin ja DJ Schmamina tunnetun Brightboy-yhtyeessä soittaneen Sami Suovan perustama yhtye. Heidän debyyttialbuminsa Realism julkaistiin 3. toukokuuta 2011.


title: Marcellin Berthelot

text: Marcellin Pierre Eugène Berthelot (25. lokakuuta 1827 Pariisi, Ranska – 18. maaliskuuta 1907 Ranska) oli ranskalainen kemisti ja poliitikko, joka tunnetaan lämpökemian alalla kehittämästään Thomsenin–Berthelot'n periaatteesta. Hän syntetisoi monia orgaanisia yhdisteitä epäorgaanisista aineista, eikä hän hyväksynyt vitalismin teoriaa. Häntä pidetään yhtenä historian merkittävimmistä kemisteistä, ja hän oli Ranskan akatemian jäsen tuolilla 40 vuodesta 1900 kuolemaansa saakka.


title: Marcellin Berthelot

text: Berthelot oli Collège de Francen professori, opetusministeri 1886–1887, ulkoministeri 1895–1896 ja Ranskan akatemian sihteeri vuodesta 1889. Hänen orgaanisia yhdisteitä koskevat tutkimustuloksensa sisältyvät pääosin teokseen "Chimie organique, fondée sur la synthèse" (1860). Lämpökemiaa koskevat tutkimukset sisältyvät teoksiin "Mécanique chimique, fondée sur la thermochimie" (1879) ja "La thermochimie" (1897). Hän tutki myös kemian historiaa, räjähdysaineita ja kasvifysiologiaa.


title: Marcellin Berthelot

text: Berhtelot'n poika oli merkittävä 1920-luvun alun ranskalainen diplomaatti Philippe Berthelot, joka sotkeutui pankkiskandaaliin ja joutui eroamaan.


title: Angel (Mika Newtonin kappale)

text: "Angel" on Mika Newtonin kappale, joka edusti Ukrainaa vuoden 2011 Eurovision laulukilpailussa Düsseldorfissa, Saksassa.


title: Angel (Mika Newtonin kappale)

text: Kappale kilpaili Euroviisujen toisessa semifinaalissa, jossa se sijoittui kuudenneksi ja selviytyi finaaliin. Finaalissa kappale sijoittui 25. maan joukosta 4. sijalle.


title: Naamiaiset (täsmennyssivu)

text: Naamiaiset voi tarkoittaa ainakin seuraavia:Muodossa Naamiohuvit:


title: Angel in Disguise (Musiqqin kappale)

text: ”Angel in Disguise” on kappale, jonka esittää latvialainen duo Musiqq. Kappale edusti Latviaa Eurovision laulukilpailussa vuonna 2011 Düsseldorfissa, Saksassa. Se ei selvinnyt finaaliin.


title: Valuuttapako

text: Valuuttapako jostain valuutasta tarkoittaa, että siitä tulee runsas ylitarjonta. Tämä pudottaa sen valuutan hintaa (valuuttakurssia).


title: Valuuttapako

text: Kun jonkin valuutan arvon oletetaan putoavan esimerkiksi maan heikon talouspolitiikan vuoksi, ihmiset haluavat ehtiä vaihtaa sitä ensimmäisenä turvallisempiin valuuttoihin ennen kuin sen hinta ehtii pudota paljon. Tätä kutsutaan valuuttapaoksi.


title: Valuuttapako

text: Valuuttapaot johtuvat yleensä valtion holtittomasta talouspolitiikasta tai holtittomasta luotonannosta. Tämän huomaavat yleensä ensimmäisenä kotimaiset toimijat, ja he aloittavat valuuttapaon. Ulkomaalaiset huomaavat yleensä vasta myöhemmin luopua kyseisestä valuutasta eivätkä siis ole valuuttakriisin käynnistäjiä.